Ame Kae Nye Yehowa? ‘Kpɔ Ða, Mía Mawu Enye Si’ | Te Ðe Yehowa Ŋu\nGBE BUBU Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chiyao Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hiligaynon Hindi Hungarian Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\n‘Kpɔ Ða, Mía Mawu Enye Si’\n1, 2. (a) Nya kawoe nàdi be yeabia Mawu? (b) Nya kae Mose bia Mawu?\nÀTE ŋu akpɔ alesi wòanɔ ɖa le susu me be yele dze ɖom kple Mawua? Eŋu bubu alea ɖeɖe dzaa dea vɔvɔ̃ ame me—be xexeame katã ƒe Dziɖulagã enye ma le nu ƒom kpli wò! Ètɔ sẽ gbɔ, gake ète kpɔ ƒo nu. Eɖo to wò, eɖo nya ŋu na wò, eye ena mɔ wò gɔ̃ hã be nàbia nya sia nya si dze ŋuwò lae faa. Azɔ nya kae nàbia?\n2 Ɣeyiɣi didi aɖee nye si va yi la, ŋutsu aɖe nɔ nɔnɔme sia tututu me. Eŋkɔe nye Mose. Gake nya si wòbia Mawu awɔ nuku na wò. Mebia nya le eɖokui, eƒe etsɔme, alo fu si kpem ameƒomea le gɔ̃ hã ŋu o. Mawu ƒe ŋkɔ boŋue wòbia. Esi wònye be Mose nya Mawu ƒe ŋkɔ xoxo ta la, ɖewohĩ eƒe biabiaa awɔ yaa na wò. Ekema gɔmesese deto aɖe anya nɔ eƒe biabiaa ŋu. Le nyateƒe me la, nya vevitɔ kekeake si Mose ate ŋu abia enye ma. Ŋuɖoɖoa ka mí katã. Ate ŋu ana nàɖe afɔ vevi si ate wò ɖe Mawu ŋu kplikplikpli. Le mɔ ka nu? Mina míadzro dzeɖoɖo vevi ma me.\n3, 4. Nukawoe dzɔ hafi Mose kple Mawu ɖo dze, eye nya kawoe dze le dzeɖoɖoa me?\n3 Ƒe 80 ye Mose xɔ ɣemaɣi. Edzo le wo detɔ Israel-vi siwo nye kluviwo le Egipte gbɔ yi va nɔ aboyo me ƒe 40. Gbeɖeka esi wònɔ toa ƒe lãhawo kplɔm la, ekpɔ nu wɔnuku aɖe. Ŋuve aɖe nɔ bibim gake menɔ fiafiãm o. Bibim ko wònɔ henɔ keklẽm le toa ŋu abe mɔfiakaɖi aɖe ene. Mose ɖe zɔ yi ŋgɔ be yeakpɔe nyuie. Aleke gbegbe wòadzo haha enye esi esi wòse gbe aɖe ƒo nu nɛ tso dzoa me! Mawu to eƒe dɔla nyanuɖela aɖe dzi ale be woa kple Mose woɖo dze geɖe. Eye abe alesi ɖewohĩ nènya ene la, afimae Mawu dɔ Mose si menɔ lɔlɔ̃m gbã o le be wòadzo le tomefafa si me wònɔ me atrɔ ayi Egipte ava ɖe Israel-viwo tso kluvinyenye me.—Mose II, 3:1-12.\n4 Ɣeyiɣi ma mee Mose ate ŋu abia Mawu nya sia nya si dzroe hafi. Gake se nya si wòbiae ɖa, be: “Ne meva Israel-viwo gbɔ, eye megblɔ na wo be: mia fofowo ƒe Mawu dɔm ɖo ɖe mia gbɔ, eye woabiam bena: eŋkɔ ɖee hã la, aleke maɖo ŋu na woe?”—Mose II, 3:13.\n5, 6. (a) Nyateƒenya vevi si me kɔ kae Mose ƒe biabiaa fia mí? (b) Nusi dze fɔbubu kae wowɔ ɖe Mawu ƒe ŋkɔ ŋu? (d) Nukatae wòle vevie nenema gbegbe be Mawu ɖe eƒe ŋkɔ fia ameƒomea?\n5 Nu gbãtɔ si biabia ma fia mí enye be ŋkɔ le Mawu si. Mele be míatsɔ nyateƒenya sia nu tsɛe o. Ke hã ame geɖe bunɛ nu tsɛe. Woɖe Mawu ƒe ŋkɔ ɖa le Biblia gɔmeɖeɖe gbogbo aɖewo me hetsɔ dzesideŋkɔ siwo nye “Aƒetɔ” kple “Mawu” ɖo eteƒe. Nusia nye nu wɔnublanui si dze fɔbubu wu ɖesiaɖe si wowɔ le mawusubɔsubɔ me kpɔ. Wò ya kpɔe ɖa ko be ne èdo go ame aɖe zi gbãtɔ ɖe, nukae nye nu gbãtɔ si nàwɔ? Ðe menye eƒe ŋkɔe nàbiae oa? Nenemae wòle le sidzedze Mawu hã gome. Menye ŋkɔmanɔsitɔ aɖe alo ame saɖeaga aɖe si míate ŋu adze sii alo ase eƒe nɔnɔmewo gɔme o ye wònye o. Togbɔ be ŋku mate ŋu akpɔe o hã la, enye amesi li, eye ŋkɔ le esi—si nye Yehowa.\n6 Gakpe ɖe eŋu la, ne Mawu ɖe eƒe ŋkɔ fia la, mɔnukpɔkpɔ tɔxɛ dodzidzɔname aɖee le ŋgɔ. Ele mía kpem be míadze si ye. Edi be míawɔ tiatia nyuitɔ kekeake si míate ŋui le agbe me—si nye be míate ɖe ye ŋu. Gake Yehowa wɔ nusiwo yi ŋgɔ wu eƒe ŋkɔ ko yɔyɔ na mí. Efia nu mí tso ame si tɔ ŋkɔa hã ŋu.\nNusi Mawu ƒe Ŋkɔ Fia\n7. (a) Aleke woɖea Mawu ƒe ŋkɔa gɔmee? (b) Nuka tututue Mose di be yeanya esi wòbia Mawu Eƒe ŋkɔ?\n7 Yehowa ŋutɔe tia eƒe ŋkɔ si ŋu gɔmesese tɔxɛ le. Woɖea “Yehowa” gɔme be “Enaa Wòvaa Eme.” Enye ame si le etɔxɛ le xexea me godoo, elabena eyae na nuwo katã va li, eye wònaa eƒe tameɖoɖowo katã vaa eme. Esia dea mawuvɔvɔ̃ ame me. Ke ɖe gɔmesese bubu aɖe gale Mawu ƒe ŋkɔa ŋua? Edze ƒãa be Mose di be yeanya nu geɖe. Nya lae nye be, enya be Yehowae nye Wɔla la, eye enya Mawu ƒe ŋkɔ. Mawu ƒe ŋkɔa menye nu yeye o. Amewo nɔ ezãm ƒe alafa geɖe xoxo. Ðikeke mele eme o be esi Mose bia Mawu ƒe ŋkɔ la, amesi tɔ ŋkɔa ta biam wònɔ. Efia be enɔ biabiam be: ‘Nukae magblɔ na wò dukɔ Israel tso ŋuwò si atu alesi woxɔ dziwò see la ɖo, eye wòana woase egɔme be àva ɖe yewo nyateƒe?’\n8, 9. (a) Aleke Yehowa ɖo Mose ƒe biabiaa ŋui, eye nukae gblẽ le alesi woɖea Eƒe ŋuɖoɖoa gɔme zi geɖe ŋu? (b) Nyagbɔgblɔ si nye “Mava nye amesi mava nye” gɔme ɖe?\n8 Yehowa ɖe eƒe amenyenye ƒe akpa wɔdɔɖeamedzi aɖe si do ƒome kple gɔmesese si le eƒe ŋkɔa ŋu la fia tsɔ kɔ nya sia me. Egblɔ na Mose be: “Mava nye amesi mava nye.” (Mose II, 3:14, NW) Biblia gɔmeɖeɖe geɖe ƒe akpa sia xlẽ be: “Amesi menye, eyae menye.” Gake nya sia ƒe gɔmeɖeɖe nyuitɔwo ɖee fia be menye ɖe Mawu nɔ kpe ɖom edzi be yeli dzro ko o. Ke boŋ ɖe Yehowa nɔ nu fiam Mose—kple mí katã—be ‘Yeava nye,’ alo yeatiae be yeanye nu sia nu si hiã be yeana Yeƒe ŋugbedodowo nava eme. Woɖe kpukpui sia gɔme le J. B. Rotherham ƒe gɔmeɖeɖea me tẽ be: “Mava Nye nusianu si dze ŋunye.” Ame aɖe si bi ɖe Hebrigbe si wotsɔ ŋlɔ Biblia me ɖe nyagbe sia me ale: “Nɔnɔme alo hiahiã ka ke wònye o . . . , Mawu ‘ava nye’ egbɔkpɔnu si hiã.”\n9 Nukae nya ma fia na Israel-viwo? Kplamatsedonu ka ke nɔ wo ŋgɔ o, nɔnɔme sesẽ ka ke mee wonɔ o, Yehowa ava nye nusianu si hiã be wòaɖe wo tso kluvinyenye me akplɔ wo ayi Ŋugbedodonyigbaa dzi. Ðikeke mele eme o be ŋkɔa nyɔ ŋuɖoɖo ɖe Mawu ŋu ɖe wo me. Ate ŋu anyɔ ŋuɖoɖo ɖe Mawu ŋu ɖe míawo hã me egbea. (Psalmo 9:11) Nukatae?\n10, 11. Aleke Yehowa ƒe ŋkɔa fia mí be míakpɔe be enye Vifofo nyuitɔ kekeake si te ŋu trɔna ɖe nɔnɔmewo ŋu wu amesiame? Wɔ kpɔɖeŋu.\n10 Le kpɔɖeŋu me: Dzilawo nya alesi wòle be woatrɔ ɖe nɔnɔmewo ŋu le wo viwo dzi kpɔkpɔ me. Le ŋkeke ɖeka me la, ete ŋu va hiãna be dzila nanye dɔnɔdzikpɔla, nuɖala, nufiala, tohela, ʋɔnudrɔ̃la, kple dɔ bubu geɖe wɔla. Dɔ vovovo siwo hiãna be woawɔ la wua tsɔtsɔ na wo dometɔ geɖe. Wodzea si alesi gbegbe wo viwo xɔ wo dzi se bliboe, amesiwo mekea ɖi gbeɖe o be Papa alo Dada ate ŋu atsi vevesesea nu, adzra masɔmasɔwo katã ɖo, adzra fefenu gbegblẽ ɖesiaɖe ɖo, eye aɖo biabia ɖesiaɖe si ava yewoƒe susu si dina be yeanya nusianu me la ŋu. Dzila aɖewo ŋutɔwo ƒe gbɔdzɔgbɔdzɔwo ɖea fu na wo wobunɛ be yewomedze o eye wotɔtɔna ɣeaɖewoɣi. Wobunɛ be yewomesu te kura awɔ dɔ siawo dometɔ geɖe o.\n11 Yehowa hã nye dzila lɔ̃ame. Togbɔ be medaa eya ŋutɔ ƒe dzidzenu debliboawo dzi o hã la, naneke meli si mate ŋu ava nye bene wòalé be na via siwo le anyigba dzi le mɔ nyuitɔ kekeake nu o. Eyata eƒe ŋkɔ, Yehowa, le mía fiam be míakpɔe be enye Vifofo nyuitɔ kekeake. (Yakobo 1:17) Eteƒe medidi o Mose kple Israel-vi wɔnuteƒewo katã va kpɔe be Yehowa nye amesi eƒe ŋkɔa fia vavã. Woƒe nu ku esi wokpɔ eteƒe eyama va nye Aʋafia matsiaʋa, dzɔdzɔmenuwo katã ƒe Aƒetɔ, Senala si ɖeke mesɔ kplii o, Ʋɔnudrɔ̃la, Xɔtuɖaŋunyala, nuɖuɖu kple tsi Nala, awu kple afɔkpa Takpɔla—kple bubu geɖe.\n12. Aleke Farao ƒe nɔnɔme ɖe Yehowa ŋu to vovo tso Mose tɔ gbɔe?\n12 Mawu to mɔ sia nu ɖe eƒe ŋkɔ fia, eɖe nu wɔdɔɖeamedziwo fia le ame si tɔ ŋkɔa ŋu, eye wòɖee fia gɔ̃ hã be nya si yegblɔna tso ye ɖokui ŋu la le eteƒe. Ðikeke mele eme o be Mawu di be míadze si ye. Aleke míawɔ nui? Mose di be yeadze si Mawu. Didi sẽŋu ma trɔ Mose ƒe agbenɔnɔ eye ewɔe be wòte ɖe Fofoa si le dziƒo ŋu kplikplikpli. (Mose IV, 12:6-8; Hebritɔwo 11:27) Ewɔ nublanui be Mose ŋɔlimetɔ ʋɛ aɖewo ko sie didi ma tɔgbe nɔ. Esi Mose yɔ Yehowa ƒe ŋkɔ na Farao la, Egipte-fia dadala la da gbe ɖo ɖa be: “Ameka nye Yehowa?” (Mose II, 5:2) Farao medi be yeasrɔ̃ nu geɖe tso Yehowa ŋu o. Ke boŋ egbe Israel ƒe Mawu la fewuɖuɖutɔe be mele vevie o alo be mele ɖeke me o. Nukpɔsusu ma bɔ ŋutɔ egbea. Mena amewo dzea si nyateƒenya vevitɔwo dometɔ ɖeka o—be Yehowae nye Aƒetɔ Dziɖulagã.\nYehowa Aƒetɔ Dziɖulagã\n13, 14. (a) Nukatae woyɔ dzesideŋkɔ geɖe na Yehowa le Biblia me, eye wo dometɔ aɖewo ɖe? (Kpɔ aɖaka si nye “ Yehowa Ƒe Dzesideŋkɔ Aɖewo” si le axa 14.) (b) Nukatae wònye Yehowa ɖeka koliae dze woayɔ be “Aƒetɔ Dziɖulagã”?\n13 Yehowa te ŋu trɔna ɖe nɔnɔmewo ŋu ale gbegbe be esɔ be woyɔ dzesideŋkɔ vovovowo nɛ le Ŋɔŋlɔawo me. Dzesideŋkɔ siawo mele tasɔsɔ me kple eƒe ŋkɔa ŋutɔŋutɔ o; ke boŋ wofia nu bubu geɖe mí tso nusi eƒe ŋkɔa tsi tre ɖi na ŋu. Le kpɔɖeŋu me, woyɔe be: “Yehowa Aƒetɔ Dziɖulagã.” (Samuel II, 7:22, NW) Dzesideŋkɔ gã ma si dze zi alafa geɖe le Biblia me na míenya Yehowa ƒe ɖoƒe. Eya ɖeka koe kpɔ mɔ anye xexeame katã Dziɖula. Kpɔ nusitae ɖa.\n14 Yehowa ɖeka koliae nye Wɔla. Nyaɖeɖefia 4:11 gblɔ be: “Mía Aƒetɔ kple mía Mawu, wòe dze be, naxɔ ŋutikɔkɔe kple bubu kple ŋusẽ; elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Bubudeameŋunya mawo mate ŋu ayi na ame bubu aɖeke o. Yehowae na nusianu si le xexeame katã va li! Ðikeke aɖeke mele eŋu o be Yehowa dze na bubu, ŋusẽ, kple ŋutikɔkɔe si kpe ɖe Aƒetɔ Dziɖulagã kple nuwo katã Wɔla nyenye ŋu.\n15. Nukatae woyɔa Yehowa be ‘Fia mavɔmavɔtɔ’?\n15 Dzesideŋkɔ bubu si wozãna na Yehowa ɖeɖeko enye ‘Fia mavɔmavɔtɔ.’ (Timoteo I, 1:17; Nyaɖeɖefia 15:3) Ŋkɔ sia gɔme ɖe? Asesẽ na míaƒe susu si seɖoƒe li na be wòase egɔme, gake Yehowa nye mavɔmavɔtɔ le mɔ eve nu—le ɣeyiɣi si va yi kple esi gbɔna me. Psalmo 90:2 gblɔ be: “Wòe nye Mawu tso mavɔ me yi mavɔ me.” Eyata gɔmedzedze mele Yehowa si o; enɔ anyi ɣeawokatãɣi. Esɔ be woyɔe be “Amesi Li tso Blema Ʋĩ Ke”—enɔ anyi ɣeyiɣi mavɔ hafi ame alo nu bubu ɖesiaɖe si le xexeame va dzɔ! (Daniel 7:9, 13, 22, NW) Ameka tɔe adzɔ be wòatɔ gbe eƒe dzedze be wòanye Aƒetɔ Dziɖulagã?\n16, 17. (a) Nukatae míate ŋu akpɔ Yehowa o, eye nukata mele be wòawɔ nuku na mí o? (b) Gɔmesese ka nue Yehowa nye amesi li ŋutɔŋutɔ wu nusianu si míate ŋu akpɔ ahaka asi eŋu le?\n16 Ke hã ame aɖewo tɔa gbe eƒe gomenɔamesia, abe alesi Farao wɔe ene. Kuxia ƒe akpa aɖee nye be amegbetɔ madeblibowo ɖoa ŋu ɖe nusiwo woƒe ŋku kpɔna ko ŋu akpa. Míate ŋu akpɔ Aƒetɔ Dziɖulagã la o. Gbɔgbɔmemee wònye, eye amegbetɔ mate ŋu akpɔe kple ŋku o. (Yohanes 4:24) Azɔ hã ne ɖe amegbetɔ ŋutilã kple ʋu atsi tre ɖe Yehowa Mawu ŋkume tẽ la, kunyae wòanye. Yehowa ŋutɔ gblɔ na Mose be: “Màte ŋu akpɔ nye ŋku me o, elabena ame aɖeke makpɔm aganɔ agbe o.”—Mose II, 33:20; Yohanes 1:18.\n17 Mele be nya ma nawɔ nuku na mí o. Yehowa ƒe ŋutikɔkɔe ƒe akpa aɖe ko Mose kpɔ, eye edze ƒã be etsɔe to mawudɔla aɖe si wòdɔ dzi. Nukae do tso eme? Mose ƒe “mo de asi keklẽ me” hena ɣeyiɣi aɖe le ema megbe. Israel-viwo vɔ̃ be yewoakpɔ Mose gɔ̃ hã ƒe mo tẽ. (Mose II, 33:21-23; 34:5-7, 29, 30) Ekema ɖikeke mele eme o be amegbetɔ dzro aɖeke mate ŋu atsɔ ŋku akpɔ Aƒetɔ Dziɖulagã la ŋutɔ le eƒe ŋutikɔkɔe katã me o! Ðe nya sia fia be menye amesi li ŋutɔŋutɔ o esi mele abe nusi míate ŋu akpɔ ahaka asi eŋu ene o ta? Ao, nu geɖe li míekpɔna kple ŋku o evɔ míelɔ̃ ɖikekemanɔmee be woli—le kpɔɖeŋu me, yaƒoƒo, gbeɖiɖiŋusẽ, kple ame ƒe tamesusu. Gakpe ɖe eŋu la, Yehowa li ɖaa, metrɔna ne ɣeyiɣi va le yiyim o, ne eganye ƒe biliɔn geɖe hã! Le gɔmesese ma nu la, enye amesi li ŋutɔŋutɔ wu nusianu si ŋu míate ŋu aka asii alo akpɔ, elabena xexemenu siwo míekpɔna ate ŋu ado xoxo ahanyunyɔ. (Mateo 6:19) Gake ɖe wòle be míabui be enye Nuwɔŋusẽ Gbãtɔ si womate ŋu anya gobi ale o, be enye ŋusẽ gbɔlo aɖe ko si menye ame oa? Mina míakpɔe ɖa.\nMawu si Si Amenyenye Le\n18. Ŋutega kae wona Xezekiel kpɔ, eye nukawoe mo ene siwo le “nu gbagbe” siwo gogo Yehowa si la tsi tre ɖi na?\n18 Togbɔ be míate ŋu akpɔ Mawu o hã la, nya lédzinamewo le Biblia me siwo akpe ɖe mía ŋu míakpɔ alesi dziƒo le. Xezekiel ƒe ta gbãtɔ nye kpɔɖeŋu ɖeka. Wona Xezekiel kpɔ Yehowa ƒe dziƒohabɔbɔ ƒe ŋutega, eye ekpɔe wònye dziƒotasiaɖam gã aɖe. Nusi wɔ dɔ ɖe ame dzi vevietɔe nye alesi woɖɔ gbɔgbɔ me nuwɔwɔ sẽŋu siwo ƒo xlã Yehowa. (Xezekiel 1:4-10) “Nu gbagbe” siawo do ƒome kplikplikpli kple Yehowa, eye woƒe dzedzeme ɖe nu vevi aɖe fia mí tso Mawu si subɔm míele ŋu. Mo ene le wo dometɔ ɖesiaɖe si—wonye nyitsu, dzata, hɔ̃, kple amegbetɔ ƒe mo. Edze ƒã be wotsi tre ɖi na Yehowa ƒe amenyenye ƒe nɔnɔme ɖedzesi eneawo.—Nyaɖeɖefia 4:6-8, 10.\n19. Nɔnɔme kae (a) nyitsu ƒe mo (b) dzata ƒe mo (d) hɔ̃ ƒe mo (ɖ) amegbetɔ ƒe mo, tsi tre ɖi na?\n19 Le Biblia me la, nyitsu tsia tre ɖi na ŋusẽ zi geɖe, eye esɔ nenema, elabena enye lã sẽŋu klitsu aɖe. Ke dzata ya tsia tre ɖi na dzɔdzɔenyenye zi geɖe, elabena ʋɔnu dzɔdzɔe dɔdrɔ̃ nyateƒetɔ bia dzinɔameƒo, eye wonya nɔnɔme sia le dzatawo ŋu. Wonya hɔ̃wo nyuie be woƒe ŋku ɖa, ale be wote ŋu kpɔa nu nyaŋuiwo gɔ̃ hã le adzɔge ʋĩ. Eyata hɔ̃ ƒe mo la tsi tre ɖi na Mawu ƒe nunya deŋgɔ la wòsɔ. Ke amegbetɔ ƒe mo ya ɖe? Nya lae nye be amegbetɔ si wowɔ ɖe Mawu ƒe nɔnɔme nu koe te ŋu ɖea Mawu ƒe nɔnɔme si ƒo ɖesiaɖe ta fiana—si nye lɔlɔ̃. (Mose I, 1:26) Wotea gbe ɖe Yehowa ƒe amenyenye ƒe akpa siawo—ŋusẽ, dzɔdzɔenyenye, nunya, kple lɔlɔ̃—dzi enuenu le Ŋɔŋlɔawo me ale gbegbe be woate ŋu ayɔ wo be Mawu ƒe nɔnɔme veviwo.\n20. Ðe wòle be míatsi dzi be ɖewohĩ Yehowa ƒe amenyenye trɔa, eye nukatae nèɖo eŋu nenema?\n20 Ðe wòle be míatsi dzi be ɖewohĩ tso esime woɖɔ Mawu le Biblia me ƒe akpe geɖe enye si va yi la, anye be etrɔa? Ao, Mawu ƒe amenyenye metrɔna o. Egblɔ na mí be: “Nye Yehowa nyemetrɔ o.” (Maleaxi 3:6) Le esi teƒe be Yehowa nanɔ anyi sẽ ko nane naʋãe wòatrɔ la, eɖo kpe edzi to alesi wòwɔa nu ɖe nɔnɔme ɖesiaɖe nui be yenye Vifofo nyui. Eɖea eƒe nɔnɔme siwo sɔ ɖe ɣeyiɣia nu wu fiana. Le nɔnɔme eneawo dome la, esi ƒo wo tae nye lɔlɔ̃. Edzena le nusianu si Mawu wɔna me. Ewɔa eƒe ŋusẽ, dzɔdzɔenyenye, kple nunya ŋudɔ le lɔlɔ̃ me. Le nyateƒe me la, Biblia gblɔ nya tɔxɛ aɖe le Mawu kple nɔnɔme sia ŋu. Egblɔ be “Mawu enye lɔlɔ̃.” (Yohanes I, 4:8) De dzesii be megblɔ be lɔlɔ̃ le Mawu si alo be Mawu lɔ̃a ame o. Ke boŋ ebe Mawue nye lɔlɔ̃. Lɔlɔ̃, si nye eƒe amenyenye ye ʋãnɛ le nusianu si wòwɔna me.\n‘Kpɔ Ða, Mía Mawu Enye Si!’\n21. Aleke míase le mía ɖokui me ne míeva le si dzem Yehowa ƒe nɔnɔmewo ɖe edzi?\n21 Èkpɔ eteƒe be ɖevi sue aɖe fia asi fofoa na exɔlɔ̃wo eye wòtsɔ dzidzɔ kple dada gblɔe faa be, “Fofonyee ma” kpɔa? Mawu subɔlawo tɔ dzɔ le go sia go me be woase le wo ɖokui me nenema ɖe Yehowa ŋu. Biblia gblɔ ɣeyiɣi aɖe ɖi si me nuteƒewɔlawo agblɔ le be: ‘Kpɔ ɖa, mía Mawu enye si.’ (Yesaya 25:8, 9) Zi geɖe alesi nèva le Yehowa ƒe nɔnɔmewo gɔme sem ɖe edzii la, zi nenemae nàse le ɖokuiwò me be Fofo nyuitɔ kekeake si ɖeke mesɔ kplii o le ye si.\n22, 23. Aleke Biblia ɖe míaƒe Dziƒofofo la fiae, eye aleke míewɔ nya be edi be míate ɖe ye ŋu?\n22 Fofo sia menye vivimadoɖeameŋula, ame saɖeaga, alo amesi megogoa ame o—eto vovo na nusiwo subɔsubɔ ƒe zazɛ̃nyahela kple xexemenunyafiala aɖewo fiana. Asesẽ na mí be míate ɖe Mawu vivimadoɖeameŋula ŋu, eye Biblia meɖe míaƒe Dziƒofofoa fia nenema o. Ke boŋ eyɔe be ‘Mawu dzidzɔtɔ.’ (Timoteo I, 1:11) Seselelãme sẽŋu kple esi me ɖetsɔleme le siaa ye le esi. ‘Eɖua dzi nɛ’ ne eƒe nuwɔwɔ nyanuwo da mɔfiame siwo wòna wo be eme nanyo na wo la dzi. (Mose I, 6:6; Psalmo 78:41) Gake ne míedze nunya hewɔ nu ɖe eƒe Nya nu pɛpɛpɛ la, ‘edoa dzidzɔ na eƒe dzi.’—Lododowo 27:11.\n23 Mía Fofoa di be míate ɖe ye ŋu. Wode dzi ƒo na mí le eƒe Nya la me be ‘míatsa asi adii be míakpɔe hã, eye le nyateƒe me la, mele adzɔge tso mía dome amesiame gbɔ kura o.’ (Dɔwɔwɔwo 17:27) Gake aleke wòanya wɔe be amegbetɔ dzrowo nate ɖe xexeame katã ƒe Aƒetɔ Dziɖulagã la ŋu?\nYehowa ƒe Dzesideŋkɔ Aɖewo\nŊusẽkatãtɔ. Seɖoƒe meli na eƒe ŋusẽ o, womate ŋu akpe edzi o.—Nyaɖeɖefia 15:3.\nFofo. Enye agbe ƒomeviwo katã, kple agbe mavɔ hã, tsoƒe, eye vifofo ƒe lɔlɔ̃ le esi na esubɔlawo.—Lododowo 27:11; Yohanes 5:21.\nNufiala Gãtɔ. Eyae nye Nufiala si nya nu wu ɖesiaɖe, amesi ƒe nufiame kple mɔfiame wòle be míakpɔ mɔ na.—Yesaya 30:20; 48:17.\nAgakpe. Esi metrɔna o ta la, enye sitsoƒe si nye dedienɔƒe.—Mose V, 32:4.\nAlẽkplɔla. Ekplɔa esubɔla siwo le abe alẽwo ene hekpɔa wo ta eye ewɔa ɖoɖo ɖe woƒe gbɔgbɔ me nunyiame ŋu.—Psalmo 23:1.\nAle Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me\nXlẽ nu tso kpeɖedzi siwo li be Mawu ƒe ŋkɔ dze le Hela asinuŋɔŋlɔgbalẽ gbãtɔwo me le Biblia me ŋu.


Ezekiel 23 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48\nNyɔnu eve siwo nye dadavi mawɔnuteƒewo (1-49)\nOhola kple Asiria (5-10)\nOholiba kple Babilon kpakple Egipte (11-35)\nTohehe na dadavi eveawo (36-49)\n23 Yehowa ƒe gbe gava nam be: 2 “Amegbetɔvi, nyɔnu eve aɖewo nɔ anyi kpɔ, eye wonye dada ɖeka viwo.+ 3 Wozu gbolowo le Egipte;+ wowɔ gbolo tso woƒe ɖetugbuime. Afi mae wolé no na wo le, eye afi mae woli asi woƒe akɔnu le esime wonye ɖetugbui leaƒewo. 4 Tsitsitɔ ŋkɔe nye Ohola,* eye nɔvianyɔnu ŋkɔe nye Oholiba.* Wova zu tɔnye, eye wodzi viŋutsuwo kple vinyɔnuwo. Ohola ye nye Samaria,+ eye Oholiba ye nye Yerusalem. 5 “Ohola de asi gbolowɔwɔ me+ esime wòganye tɔnye. Eye wòbe yeaku ɖe eƒe ahiãvi siwo lɔ̃e vevie,+ siwo nye eƒe aƒelika Asiriatɔwo la dzi.+ 6 Wonye nutodziɖula siwo doa awu blɔtɔwo, kple dziɖula kpeɖeŋutɔwo, wo katã wonye ɖekakpui dzeɖekɛwo, eye wole woƒe sɔwo dzi. 7 Eyi edzi wɔ gbolo kple Asiriatɔwo ƒe ame ŋkutawo katã, eye wòtsɔ ame siwo dzi wòle kukum ɖo la ƒe legba nyɔŋuwo* gblẽ kɔ ɖo na eɖokui.+ 8 Meɖe asi le eƒe gbolowɔwɔ si gɔme wòdze le Egipte la ŋu o, elabena wodɔ egbɔ le eƒe ɖetugbuime, woli asi eƒe akɔnu esime wònye ɖetugbui leaƒe, eye wolɔ woƒe dzodzrowo* trɔ ɖe edzi.+ 9 Eya ta metsɔe de asi na eƒe ahiãvi siwo lɔ̃e vevie, Asiriatɔ+ siwo dzi wòle kukum ɖo. 10 Woawoe ɖe amae,+ eye wokplɔ viaŋutsuwo kple vianyɔnuwo dzoe,+ eye wowu eya ŋutɔ kple yi. Eva zu nyɔnu si xɔ ŋkɔ vɔ̃, eye wodrɔ̃ ʋɔnui. 11 “Esi nɔvianyɔnu Oholiba kpɔe la, eƒe dzodzroa nu gasẽ ɖe edzi wu, eye wòwɔ gbolo wu nɔvianyɔnua.+ 12 Ebe yeaku ɖe eƒe aƒelika Asiria viwo dzi,+ ame siwo nye nutodziɖula kple dziɖula kpeɖeŋutɔ, siwo ɖo atsyɔ̃, eye wole sɔwo dzi, eye wo katã nye ɖekakpui dzeɖekɛwo sɔŋ. 13 Esi wògblẽ kɔ ɖo na eɖokui la, mekpɔe be mɔ ɖeka dzi wo kple eve la woto.+ 14 Ke egawɔ gbolo ɖe edzi. Ekpɔ wota ŋutsuwo ɖe gli ŋu, Kaldeatɔwo ƒe nɔnɔme si wotsɔ aŋɔ dzĩ tae, 15 alidziblanu le ali na wo, eye tablanu ʋlayawo le ta na wo, wo katã ƒe dzedzeme le abe aʋawɔla bibiwo ene, woɖi Babilontɔ siwo wodzi ɖe Kaldea-nyigba dzi. 16 Esi wòkpɔ wo ko la, woƒe nu lé dzi nɛ vevie, eye wòdɔ ame ɖe wo le Kaldea.+ 17 Eya ta Babilontɔwo vaa egbɔ le eƒe lɔlɔ̃ba dzi, eye wotsɔ woƒe ahasiwɔwɔ gblẽ kɔ ɖo nɛ. Esi wogblẽ kɔ ɖo nɛ vɔ la, woƒe nu nyɔ ŋu nɛ* wòtrɔ le wo yome. 18 “Esi wòyi eƒe gbolowɔwɔ dzi ŋumakpemakpee henɔ eƒe ama ɖem fia ta la,+ eƒe nu nyɔ ŋu nam metrɔ le eyome, abe ale si ko nɔvianyɔnu ƒe nu nyɔ ŋu nam metrɔ* le eyome ene.+ 19 Egawɔ gbolo ɖe edzi,+ eye wòɖo ŋku eƒe ɖetugbuimeŋkekewo dzi, esime wòwɔ gbolo le Egipte-nyigba dzi.+ 20 Eye wòle kukum ɖe wo dzi abe ale si nyɔnu siwo ƒe ahiãviwo ƒe ŋutsu le abe tedzitsu tɔ eye woƒe vidzinu le abe sɔtsu tɔ ene la wɔna ene. 21 Ŋukpenanu siwo nèwɔ le wò ɖetugbuime, esime woli asi akɔnu na wò le Egipte+ helé wò ɖetugbuimenowo la gadzroa wò vevie.+ 22 “Eya ta Oholiba, ale Aƒetɔ Dziɖulagã Yehowa gblɔe nye esi: ‘Kpɔ ɖa, made adã tame na wò ahiãviwo,+ ame siwo ƒe nu nyɔ ŋu na wò nètrɔ* le wo yome la, eye makplɔ wo tso goawo katã me ava ƒo ɖe dziwò,+ 23 Babilontɔwo+ kple Kaldeatɔwo+ katã, Pekod,+ Soa kple Koa ŋutsuwo hekpe ɖe Asiriatɔwo katã ŋu. Wonye ɖekakpui dzeɖekɛwo, nutodziɖulawo kple dziɖula kpeɖeŋutɔwo, aʋawɔlawo kple ame tiatiawo,* eye wo katã wole sɔwo dzi. 24 Woatsɔ aʋatasiaɖam kple aʋatasiaɖamfɔti siwo le ɖiɖim hoo la ava dze dziwò kple ameha gbogbo siwo si akpoxɔnu gãwo kple akpoxɔnu suewo kpakple gakukuwo le. Woaɖe to ɖe wò godoo, eye mana ŋusẽ wo be woadrɔ̃ ʋɔnu, eye woadrɔ̃ ʋɔnu wò ale si dze wo ŋu.+ 25 Maɖe nye dɔmedzoe ɖe ŋuwò, eye woatu nu kpli wò le dziku me. Woakpa ŋɔti kple to na wò, eye wò ame siwo kpɔtɔ la atsi yi nu. Woakplɔ viwòŋutsuwo kple viwònyɔnuwo adzoe, eye dzo afiã wò ame siwo asusɔ la.+ 26 Woaɖe wò avɔwo le ŋuwò,+ eye woalɔ wò atsyɔ̃ɖonu dzeaniwo adzoe.+ 27 Matsi wò ŋukpenanuwɔwɔ kple wò gbolowɔwɔ+ si gɔme nèdze le Egipte-nyigba dzi la nu.+ Wò ŋku maganɔ wo ŋu o, eye màgaɖo ŋku Egipte dzi azɔ o.’ 28 “Elabena ale Aƒetɔ Dziɖulagã Yehowa gblɔe nye esi: ‘Kpɔ ɖa, matsɔ wò ade asi na ame siwo nèlé fui, ame siwo ƒe nu nyɔ ŋu na wò* nètrɔ le wo yome.+ 29 Woalé fu wò ahatu nu kpli wò, eye woalɔ nu siwo nèkpe fu kpɔ la adzoe+ ahagblẽ wò ɖi nàtsi amama ahanɔ ƒeƒle. Wò ahasiwɔwɔ ƒe ama, wò ŋukpenanuwɔwɔ kple wò gbolowɔwɔ atsi go.+ 30 Woawɔ nu siawo wò elabena èdze dukɔwo yome abe gbolo ene,+ eye nètsɔ woƒe legba nyɔŋuwo gblẽ kɔ ɖo na ɖokuiwò.+ 31 Nɔviwònyɔnu ƒe afɔ tututue nètsɔ,+ eye matsɔ eƒe kplu ade asi na wò.’+ 32 “Ale Aƒetɔ Dziɖulagã Yehowa gblɔe nye esi: ‘Àno nɔviwònyɔnu ƒe kplu lɔbɔ gã la,+Eye àzu nu ɖikokoe kple alɔmeɖenu, elabena nu siawoe sɔ gbɔ ɖe kplu la me fũu.+ 33 Ahamumu kple nuxaxa,Ŋɔdzi kple aƒedozuzu ƒe kplu,Siwo nye nɔviwònyɔnu Samaria ƒe kplu la, akpe dziwò. 34 Ànoe wòavɔ le eme ƒiaƒiaƒia,+ àkuko kplu la ƒe gbagbãwo,Eye àho wò nowo ɖa. “Elabena nyee ƒo nu,” Aƒetɔ Dziɖulagã Yehowa ye gblɔe.’ 35 “Eya ta ale Aƒetɔ Dziɖulagã Yehowa gblɔe nye esi: ‘Esi nèŋlɔm be, eye mèbum ɖe naneke me kura o* ta la,+ wò ŋukpenanuwɔwɔ kple wò gbolowɔwɔ me tsonuwo anɔ dziwò.’” 36 Eye Yehowa gagblɔ nam be: “Amegbetɔvi, àdrɔ̃ ʋɔnu Ohola kple Oholiba+ ahatsɔ woƒe ŋunyɔnuwɔwɔwo aɖo woƒe ŋkumea? 37 Wowɔ ahasi,*+ eye ʋu ƒo asi na wo. Menye ahasi koe wowɔ kple woƒe legba nyɔŋuawo o, ke wotsɔ wo vi siwo wodzi nam la hã to dzo me be woanye nuɖuɖu na woƒe legbawo.+ 38 Eye nu si wogawɔ ɖe ŋunyee nye esi: Wodo gu nye kɔkɔeƒe la gbe ma gbe, eye wogblẽ kɔ ɖo na nye sabatwo. 39 Esi wowu wo viwo tsɔ sa vɔ na woƒe legba nyɔŋuwo vɔ la,+ gbe ma gbe kee wova nye kɔkɔeƒe la ne woagblẽ kɔ ɖo nɛ.+ Nu siae wowɔ le nye ŋutɔ nye aƒe me. 40 Woɖo ame ɖe ŋutsuwo le didiƒe gɔ̃ hã be woava.+ Esi wogbɔna la, èle tsi, ɖo tù ɖe ŋku hetsɔ lekewɔnuwo ɖo atsyɔ̃ na ɖokuiwò.+ 41 Èbɔbɔ nɔ abati+ dzeani si ŋgɔ woɖo kplɔ̃ ɖo la dzi,+ eye nètsɔ nye dzudzɔdonu+ kple nye ami+ da ɖe kplɔ̃a dzi. 42 Wose ŋutsu gbogbo siwo ɖe dzi ɖi la ƒe hoowɔwɔ le afi ma, wo dometɔ aɖewo nye ahamula siwo wokplɔ tso gbedzi vɛ. Wode alɔnugɛ alɔnu na nyɔnuawo, eye woɖɔ fiakuku dzeaniwo na wo. 43 “Eye megblɔ le nyɔnu si wɔ ahasi kakaka wɔna vɔ le eŋu la ŋu be: ‘Ke hã egale eƒe gbolowɔwɔ la dzi yi ge.’ 44 Ale wonɔa egbɔ yim, abe ale si woyia gbolo gbɔe ene. Aleae woyi Ohola kple Oholiba siwo nye nyɔnu ŋukpenanuwɔlawo gbɔe. 45 Ke ŋutsu dzɔdzɔewo adrɔ̃ ʋɔnu si wòdze na lae ɖe eƒe ahasiwɔwɔ+ kple ʋukɔkɔɖi+ ta; elabena nyɔnu ahasitɔwoe wonye, eye ʋu ƒo asi na wo.+ 46 “Elabena ale Aƒetɔ Dziɖulagã Yehowa gblɔe nye esi: ‘Woakplɔ aʋakɔ aɖe ava ƒu wo, eye woana woazu ŋɔdzinu kple nuhaha.+ 47 Aʋakɔ la aƒu kpe wo,+ eye woadza wo kple woƒe yiwo. Woawu wo viŋutsuwo kple wo vinyɔnuwo,+ eye woatɔ dzo woƒe xɔwo.+ 48 Matsi ŋukpenanuwɔwɔ nu le anyigba la dzi, eye nyɔnuwo katã asrɔ̃ nu tso eme ale be womasrɔ̃ miaƒe ŋukpenanuwɔwɔwo o.+ 49 Woahe miaƒe ŋukpenanuwɔwɔwo kple miaƒe nu vɔ̃ siwo miewɔ to miaƒe legba nyɔŋuawo dzi la me tsonuwo ava mia dzi; ne miadze sii be, nyee nye Aƒetɔ Dziɖulagã Yehowa.’”+\n^ Egɔmee nye, “Eƒe Agbadɔ.”\n^ Egɔmee nye, “Nye Agbadɔ Le Eme.”\n^ Alo, “gbɔdɔdɔ manɔsenu.”\n^ Alo, “nye luʋɔ trɔ.”\n^ Alo, “wò luʋɔ trɔ.”\n^ Egɔmeɖeɖe tẽe, “ame yɔyɔwo.”\n^ Alo, “wò luʋɔ.”\n^ Egɔmeɖeɖe tẽe, “nètsɔm ƒu gbe ɖe megbewò.”\n^ Efia, gbɔgbɔmehasi.


Luka 3 | Biblia Le Internet Dzi | Xexe Yeye Gɔmeɖeɖe (1984)\n3 Le Kaisaro Tiberio ƒe fiaɖuɖu ƒe ƒe wuiatɔ̃lia me, esime Pontio Pilato nye nutomefia le Yudea, eye Herodes nye Galilea nutoa dzi ɖula, gake nɔvia Filipo ya nye Iturea kple Traxoniti nutoawo dzi ɖula, eye Lisania nye Abilene nutoa dzi ɖula, 2 le nunɔlawo ƒe tatɔ Ana kple Kayafa ƒe ŋkekeawo me la, Mawu ƒe nya va na Yohanes, Zaxariya vi, le gbedadaƒo. 3 Ale wòyi Yordan nuto bliboa katã me nɔ gbeƒã ɖem nyɔnyrɔxɔxɔ, si nye dzesi na dzimetɔtrɔ hena nu vɔ̃wo ƒe tsɔtsɔke, 4 abe ale si woŋlɔe ɖe Yesaya nyagblɔɖila la ƒe nyawo ƒe agbalẽa me ene, be: “Se ɖa! Ame aɖe le ɣli dom le gbedadaƒo be, ‘Midzra Yehowa ƒe mɔ dzi ɖo, mina eƒe mɔwo nadzɔ. 5 Ele be woaxe bali me ʋe ɖe sia ɖe, eye woana to sia to kple togbɛ sia togbɛ nazu sɔsɔeƒe, eye mɔ gɔglɔ̃wo nadzɔ, eye teƒe glidzaglidzawo nazu mɔ zɔzrɔ̃ewo; 6 eye ŋutilãwo katã akpɔ mɔ si dzi Mawu ato aɖe ame.’” 7 Eya ta ete gbɔgblɔ na ameha siwo vaa egbɔ be wòanyrɔ yewo la be: “Mi dzakpatawo ƒe dzidzimeviwo, ame kae ɖo aɖaŋu na mi be miasi le dziku si gbɔna la nu? 8 Ekema mitse ku siwo aɖee afia be mietrɔ dzi me. Eye migade asi gbɔgblɔ me le mia ɖokui me be, ‘Abraham ye nye mía fofo o.’ Elabena mele egblɔm na mi be, ŋusẽ le Mawu si be wòana viwo nado tso kpe siawo me na Abraham. 9 Le nyateƒe me la, wotsɔ fía ɖo atiawo ƒe ke dzi xoxo; eya ta ati sia ati si metsea ku nyui o la, woalãe, eye woatsɔe aƒu gbe ɖe dzo me.” 10 Eye amehaawo bianɛ be: “Ekema, nu kae wòle be míawɔ?” 11 Eɖoa eŋu na wo be: “Ame si si awutewui eve le la nena ɖeka ame si si ɖeke mele o, eye ame si si nuɖuɖu le hã newɔ nenema ke.” 12 Ke nudzɔlawo kura gɔ̃ hã va be wòanyrɔ yewo, eye wogblɔ nɛ be: “Nufiala, nu kae wòle be míawɔ?” 13 Egblɔ na wo be: “Migaxɔ adzɔ wòawu esi woɖo ɖi la o.” 14 Eye ame siwo le asrafodɔ wɔm hã bianɛ be: “Nu kae wòle be míawo hã míawɔ?” Eye wògblɔ na wo be: “Migawɔ ŋlɔmi le ame aɖeke ŋu o, eye migatso ame aɖeke nu alakpatɔe o, ke boŋ nu siwo wonana mi la nadze mia ŋu.” 15 Ke esi ameawo katã nɔ mɔkpɔkpɔ me, eye wonɔ bubum le woƒe dzi me tso Yohanes ŋu be: “Alo eyae nye Kristo laa?” hã la, 16 Yohanes ɖo eŋu gblɔ na wo katã be: “Nye la, metsɔ tsi le mia nyrɔm; gake ame si tri akɔ wum la gbɔna, ame si ƒe afɔkpaka nyemedze atu o. Eya atsɔ gbɔgbɔ kɔkɔe kple dzo anyrɔ mi. 17 Elé eƒe lugbɔnu ɖe asi, be wòakplɔ eƒe lugbɔƒe keŋkeŋ, eye be wòaƒo lu la nu ƒu ɖe eƒe nudzraɖoƒe, ke tsroa ya la, atɔ dzoe, eye womate ŋu atsii o.” 18 Eya ta ena nuxlɔ̃ame bubu geɖewo, eye wòyi edzi nɔ nya nyui la gblɔm na ameawo. 19 Gake le esi wògbe nya na nutomedziɖula Herodes le nɔvia srɔ̃ Herodia, kple nu gbegblẽ siwo katã Herodes wɔ, ŋuti ta la, 20 egawɔ nu vɔ̃ɖi bubu tsɔ kpe esiawo: ede Yohanes gaxɔ me. 21 Ke esi wonyrɔ ameawo katã la, wonyrɔ Yesu hã, eye esi wònɔ gbe dom ɖa la, dziƒo nu ʋu, 22 eye gbɔgbɔ kɔkɔe la ɖi ɖe edzi abe ahɔnɛ ene, eye gbe aɖe ɖi tso dziƒo be: “Wòe nye Vinye si gbɔ nyemelɔ̃a nu le o; mekpɔ ŋudzedze ɖe ŋuwò.” 23 Gawu la, Yesu ŋutɔ, esime wòdze eƒe dɔa gɔme la, exɔ abe ƒe blaetɔ̃ ene, eye le amewo ƒe susu nu la, enye Yosef vi, Eli vi, 24 Matat vi Lewi vi, Melxi vi, Yona vi, Yosef vi, 25 Matatia vi, Amos vi, Naxum vi, Esli vi, Nagae vi, 26 Mahat vi, Matatia vi, Semei vi, Yosek vi, Yoda vi, 27 Yohanan vi, Raesa vi, Zerubabel vi, Sealtiel vi, Neri vi, 28 Melxi vi, Adi vi, Kosam vi, Elmadam vi, Er vi, 29 Yesu vi, Eliezer vi, Yorim vi, Matat vi, Lewi vi, 30 Simeon vi, Yuda vi, Yosef vi, Yonam vi, Eliakim vi, 31 Melea vi, Mena vi, Matata vi, Natan vi, David vi, 32 Isai vi, Obed vi, Boaz vi, Salmon vi, Naxeson vi, 33 Aminadab vi, Arni vi, Xezron vi, Perez vi, Yuda vi, 34 Yakob vi, Isak vi, Abraham vi, Tara vi, Naxor vi, 35 Seruk vi, Regu vi, Peleg vi, Eber vi, Sela vi, 36 Kainan vi, Arpaxsad vi, Sem vi, Noa vi, Lamex vi, 37 Metusala vi, Henox vi, Yared vi, Mahalaleel vi, Kainan vi, 38 Enos vi, Set vi, Adam vi, Mawu ƒe vi.


Nye Dziɖuɖufetu Nyuitɔ Kekeake—Tenisƒola Bibi\nGBE BUBU Abua Afrikaans Albanian Amharic Arabic Armenian Azerbaijani Baoule Bashkir Bassa (Cameroon) Belize Kriol Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Croatian Czech Danish Dutch Edo Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kirundi Korean Kwanyama Latvian Lingala Lithuanian Luganda Macedonian Malagasy Malay Malayalam Maltese Mambwe-Lungu Maya Mingrelian Mongolian Moore Myanmar Nahuatl (Northern Puebla) Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Quichua (Imbabura) Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian Serbian (Roman) Setswana Seychelles Creole Shona Sidama Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tamil Tarascan Tatar Telugu Thai Tigrinya Tiv Tojolabal Tsonga Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus) Zulu\nNye Dziɖuɖufetu Nyuitɔ Kekeake\nAbe ale si Veli Paloheimo gblɔe ene\nƑE SI ME WODZII 1967\nDUKƆ SI ME WÒTSO FINLAND\nAME SI WÒNYE TSÃ TENISƑOLA BIBI\nFinland ƒe nuto dama si nye Tampere la ƒe gbɔto si me tomefafa le la mee menɔ tsi. Nye ƒomea metsɔa dzo ɖe mawusubɔsubɔ ŋu tututu o, gake wodea asixɔxɔ sukudede kple nɔnɔme nyuiwo ɖeɖefia ŋu ŋutɔ. Nɔnye nye Germanytɔ, eye esime menɔ ɖevime la, meyina ɖasrãa tɔgbuinye kple mamanye kpɔ ɣeaɖewoɣi le Ɣetoɖoƒe Germany.\nMelɔ̃ kamedefefewo tso nye ɖevime ke. Esime menye ɖevi la, mekpɔa gome le kamedefefe ƒomevi vovovowo me, gake esi mexɔ ƒe 14 la, meva lé fɔ ɖe tenisƒoƒo koŋ ŋu. Kaka maxɔ ƒe 16 la, mexɔa hehe zi eve alo zi etɔ̃ le ŋkeke ɖeka me—tenisƒola bibiwo naa hehem zi eve le ŋkekea me eye nye ŋutɔ mesrɔ̃a tenisƒoƒo le ɖokuinye si le fiẽ me. Tenisƒoƒo ƒe akpa vovovoawo dzɔa dzi nam ŋutɔ; tenisƒoƒo wɔnɛ be metea ŋu dea kame hewɔa susu ŋu dɔ hã. Togbɔ be edzɔa dzi nam be nye kple xɔ̃nyewo míade ha ɖekae ahano biya ɣeaɖewoɣi hã la, nyemetsɔ atike sesẽwo zazã alo ahanono ɖo dɔe gbeɖe o. Mezãa ɣeyiɣi geɖe ɖe tenisƒoƒo ŋu—eyae va nye nu vevitɔ nam le agbe me.\nMete tenisƒoƒo le tenisƒola bibiwo ƒe habɔbɔ si woyɔna be ATP la ƒe hoʋiʋliwo me esime mexɔ ƒe 17. * Esi meɖu dzi le tenisƒoƒo ƒe hoʋiʋli geɖe me megbe la, meva xɔ ŋkɔ ale gbegbe le dukɔa me. Kaka maxɔ ƒe 22 la, menɔ tenisƒola xɔŋkɔ 50 siwo nɔ dukɔa me la dome.\nMezɔa mɔ yia teƒeteƒewo le xexea me godoo henɔa tenis ƒom. Mekpɔ teƒe nyui dodzidzɔname geɖewo, gake megade dzesi kuxi gbogbo siwo le xexea me, siwo dometɔ aɖewoe nye nu vlo wɔwɔ, atike vɔ̃ɖiwo zazã kple ale si wole anyigba gblẽmee. Le kpɔɖeŋu me, esime míenɔ Amerika la, woxlɔ̃ nu mí be míagayi teƒe aɖewo le dugã aɖewo me o le ale si nu vlo wɔwɔ bɔ ɖe teƒe mawo ta. Esiawo katã ɖea fu nam ale gbegbe. Gawu la, togbɔ be tenisƒoƒoa nɔ dzi dzɔm nam ŋutɔ hã la, kaka ŋkekea nawu enu la, nyemekpɔa dzidzeme aɖeke o.\nYehowa Ðasefowo va nɔ Biblia srɔ̃m kple nye ahiãvi Sanna. Esi mekpɔ ale si wòtsɔ ɖe le mawusubɔsubɔnyawo me la, ewɔ nuku nam vie ya, gake nyemetsi tre ɖe eƒe Biblia sɔsrɔ̃a ŋu o. Le ƒe 1990 me la, míeɖe mía nɔewo eye wòxɔ nyɔnyrɔ zu Yehowa Ðasefo le ƒe si kplɔe ɖo me. Nye ya nyemebu ɖokuinye ame si tsɔ dzo ɖe subɔsubɔnyawo ŋu o, togbɔ be mexɔe se be Mawu li hã. Meɖoa ŋku edzi be mamanye si nye Germanytɔ la lɔ̃a Biblia xexlẽ ŋutɔ, eye efiam ale si mado gbe ɖae gɔ̃ hã.\nGbe ɖeka esi nye kple Sanna míesrã atsu kple asi aɖe siwo nye Ðasefowo kpɔ la, srɔ̃ŋutsua, si ŋkɔe nye Kari, ƒo nu tso Biblia me nyagblɔɖi si ku ɖe “ŋkeke mamlɛawo” ŋu la nam. (2 Timoteo 3:1-5) Esia wɔ dɔ ɖe dzinye ŋutɔ, elabena ewɔe be nu siwo tae nuwo gblẽ nenema gbegbe le xexea me ɖo la me va kɔ nam. Míegblɔ nya geɖe tso subɔsubɔnyawo ŋu gbe ma gbe o. Ke hã, tso ɣemaɣi la, nye kple Kari míeva nɔ dze ɖom tso Biblia me nyawo ŋu, eye nu siwo katã srɔ̃m menɔ la me nɔ kɔkɔm nam. Ale si nyemevona kura o eye mezɔa mɔ edziedzi la wɔe be nye kple Kari míegatea ŋu doa go edziedzi na nua sɔsrɔ̃ o, ke hã Kari mena ta o. Ðeko wòŋlɔa lɛta tsɔ ɖoa nya siwo mebiae va yi esime míenɔ nu srɔ̃m la ŋu. Etsɔ Biblia ɖo agbemenyabiase vevi siwo katã nɔ asinye la ŋu nam wo me kɔ, eye vivivi la, meva kpɔ nu si koŋ ŋu Biblia bliboa ƒo nu tsoe—si nye be Mawu Fiaɖuƒea ana Mawu ƒe tameɖoɖo nava eme bliboe. Esi meva nya Mawu ƒe ŋkɔ, Yehowa, hekpɔ nu siwo katã wòwɔ na mí la, ewɔ dɔ ɖe dzinye ŋutɔ. (Psalmo 83:18) Nu si wɔ dɔ ɖe dzinye wue nye tafevɔsa ƒe ɖoɖo si Mawu wɔ. Menye esi wòle be wòawɔe tae wòwɔe ɖo alo be esi wònye nudidi le se nu tae o, ke boŋ enye eƒe lɔlɔ̃ɖeɖefia. (Yohanes 3:16) Mesrɔ̃e hã be mɔnukpɔkpɔ ate ŋu asu asinye be manye Mawu xɔlɔ̃ eye manɔ agbe tegbee le ŋutifafa me le paradiso me. (Yakobo 4:8) Meva nɔ ɖokuinye biam be, “Aleke maɖee afia be mekpɔ ŋudzedze ɖe nu siawo ŋu?”\nMeva nɔ ŋugble dem vevie le ale si menɔ agbe nɔmee ŋu. Mesrɔ̃e le Biblia me be nunanae hea dzidzɔ gãtɔ kekeake vanɛ, eye esia ʋãm be maƒo nu tso nye dzixɔsewo ŋu na amewo. (Dɔwɔwɔwo 20:35) Esi wònye be tenisƒoƒoe nye nye agbemedɔ ta la, nyemenɔa aƒe me o abe ŋkeke 200 ene le ƒe bliboa me henɔa gome kpɔm le tenisƒoƒo ƒe hoʋiʋliwo me. Nye tenisƒoƒoa va zu nu vevitɔ na nye ŋutɔ kple nye ƒomea, eya ŋu koe míezãa míaƒe ŋusẽ, ɣeyiɣi kple nunɔamesiwo ɖo. Eya ta mede dzesii be ehiã be mawɔ tɔtrɔ.\nMenyae be asiɖeɖe le kamedefefe sia si me ga geɖe le ŋu ɖe subɔsubɔnyawo ta anye nu si gɔme ame geɖe mase o. Gake mɔnukpɔkpɔ si su asinye be manya Yehowa nyuie wu ahanɔ agbe tegbee la xɔ asi wu dziɖuɖufetu ɖe sia ɖe si asu asinye le tenisƒoƒo me, eya ta enɔ bɔbɔe nam be matso nya me le nu si mawɔ ŋu. Meɖoe kplikpaa be nyematsɔ susu aɖo nya siwo ame bubuwo agblɔ ŋu o, elabena nye ŋutɔe atso nya me le nu si wòle be mawɔ ŋu. Mawunyakpukpui aɖe si de dzi ƒo nam menɔ te ɖe amewo ƒe nyaƒoɖeamenuwo nu koŋue nye Psalmo 118:6, afi si gblɔ be: “Yehowa li kplim; nyemavɔ̃ o. Nu kae amegbetɔ ate ŋu awɔm?”\nLe ɣeyiɣi sia me lɔƒo la, wotsɔ tenisƒoƒo ƒe mɔnukpɔkpɔ gã aɖe si me ga geɖe le si awɔe be mayi edzi anɔ tenis ƒom eye nyemagatsi dzi ɖe ganyawo ŋu o ƒe geɖe la ɖo ŋkunyeme. Ke hã, metso nya me xoxo, eya ta nyemelɔ̃ xɔ mɔnukpɔkpɔa o, eye meva dzudzɔ tenisƒoƒo le ATP habɔbɔa ƒe hoʋiʋliwo me mlɔeba. Meyi Biblia sɔsrɔ̃ dzi, eye le July 2, 1994 dzi la, mexɔ nyɔnyrɔ zu Yehowa Ðasefo.\nLe gonyeme la, menye nya sesẽ aɖee tum le agbe me hafi meva tsɔ ɖe le Mawu subɔsubɔ me o. Eye magblɔ be menye ɖe menye ame si nɔ nyateƒea dim hafi o. Mesusu be agbea dze edzi nam xoxo eye naneke megahiãm o. Ke hã le vome la, ɖeko wòle abe ɖe Biblia me nyateƒea nɔ lalayem be make ɖe ye ŋu ene, meva kpɔe be taɖodzinu vavã aɖe le agbea ŋu, eye agbea va dze edzi nam sãsãsã wu ale si mesusui! Míaƒe ƒomekadodoa me va sẽ wu eye míeva le kplikplikpli ale gbegbe. Edzɔ dzi nam ŋutɔ hã be vinyeŋutsu etɔ̃awo dze nye afɔɖoƒewo yome, menye le kamedefefe gome o, ke boŋ woawo hã wova zu Kristotɔwo.\nTenisƒoƒo gadzɔa dzi nam kokoko. Ƒe geɖee nye esia mele dɔwɔɖui siwo do ƒome kple tenisƒoƒo la wɔm, le kpɔɖeŋu me, mefiaa tenisƒoƒo amewo eye menye tenishabɔbɔ aɖe ƒe dɔdzikpɔla. Gake kamedefefe meganye nu vevitɔ nam le agbe me o. Tsã la, mexɔa hehe gaƒoƒo geɖe kwasiɖa sia kwasiɖa ale be mabi ɖe tenisƒoƒo me wu eye mazu dziɖula. Gake fifia esi menye ɣeyiɣiawo katã ƒe nya nyui gblɔla ta la, dzi dzɔam be mezãa nye ɣeyiɣi tsɔ kpena ɖe amewo ŋu be woasrɔ̃ Biblia ahawɔ mɔfiame siwo na metrɔ nye agbenɔnɔ la dzi. Nu si nana mekpɔa dzidzɔ gãtɔ kekeakee nye be mena ƒomedodo si le nye kple Yehowa Mawu dome va nye nu vevitɔ nam le agbe me, eye meƒoa nu tso mɔkpɔkpɔ si li be etsɔme nyui aɖe gbɔna la ŋu na amewo.—1 Timoteo 6:19.\n^ mm. 10 ATP le tsitre ɖi na Association of Tennis Professionals, le Eŋlisigbe me. Enye habɔbɔ si kpɔa ŋutsu tenisƒola bibiwo ƒe nyawo gbɔ. Mɔnukpɔkpɔ sua tenisƒola siwo le habɔbɔ sia me si be woakpɔ gome le hoʋiʋliwo me, eye wonaa ga geɖe ame siwo ɖu dzi. Age ale si nu ame do le hoʋiʋliawo mee nana wòva nɔa ɖoƒe aɖe koŋ le tensiƒola bibi siwo le xexea me la dome.\nƉoe Ɖe Amewo Ɖoe Ɖe Amewo Nye Dziɖuɖufetu Nyuitɔ Kekeake\nEwɔ Nam Be Nu Sia Nu Si Medi La Su Asinye


Aleke Mawɔ Aɖe Susu Ða Le Gbɔdɔnyawo Ŋu? | Sɔhɛwo Biana Be\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Belize Kriol Bislama Brazil Tokunɔgbe Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Croatian Czech Danish Dutch Estonian Eŋlisi Eʋegbe Faroese Fijian Finnish Franse Ga Georgian German Greek Gun Hebrew Hiligaynon Hungarian Iban Icelandic Iloko Indonesian Isoko Italian Italy Tokunɔgbe Japanese Javanese Kannada Kikaonde Kikuyu Kiluba Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuanian Macedonian Malagasy Malay Malayalam Myanmar Ndau Ndebele (Zimbabwe) Norwegian Nzema Ossetian Pangasinan Papiamento (Curaçao) Persian Poland Tokunɔgbe Polish Portuguese Portuguese (Portugal) Romanian Russia Tokunɔgbe Russian Sango Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spain Tokunɔgbe Spanish Sunda Swahili Swedish Tagalog Tatar Thai Tigrinya Tojolabal Turkish Ukrainian Urhobo Uzbek Uzbek (Roman) Valencian Vietnamese Welsh Yoruba\n“Gbɔdɔnyawo tea ŋu va xɔa susu me nam zi ɖeka le vo me. Ðeko wòle abe ame bubu ƒe susue va le tago me nam ene.”—Vera.\n“Ewɔna nam be manya wɔ gbeɖe be maɖe susu ɖa le gbɔdɔnyawo ŋu o. Ðeko wòdzena nam abe anɔ bɔbɔe nam wu be make nye abɔwo ahadzo abe xevi ene.”—John.\nÐe wò hã èsena le ɖokuiwò me abe Vera alo John enea? Ne nenemae la, ke nyati sia akpe ɖe ŋuwò.\nNu ka tae wòsesẽna nenema gbegbe ɖo?\nÐekakpui aɖe si ŋkɔe nye Alex gblɔ be: “Nyruinye gblɔ nam be ne ɖe Mawu medi be míaɖi kɔ na míaƒe gbɔdɔdɔ ƒe dzodzro o la, anye ne made dzodzro ma mía me o.”\nNya si Alex nyrui gblɔ la ƒe akpa aɖe le eme—Mawue na gbɔdɔdɔ ƒe dzodzrowo mí, eye susu nyui aɖe tae. Esi Mawu na gbɔdɔdɔ ƒe ŋutetewo mí tae amegbetɔƒomea gakpɔtɔ li ɖo. Ke nu ka tae wògahiã kokoko be nàdze agbagba aɖe susu ɖa le gbɔdɔnyawo ŋu? Susu nyui eve aɖewoe nye esiawo:\nBiblia fia mí be Mawu ƒe tameɖoɖoe nye be ŋutsu kple nyɔnu siwo ɖe wo nɔewo la koe kpɔ mɔ adɔ kple wo nɔewo.—1 Mose 1:28; 2:24.\nNe èlɔ̃ ɖe Biblia me nya ma dzi eye nèkpɔtɔ nye tre evɔ nèbua gbɔdɔnyawo ŋu la, ɖeko nànɔ fu ɖem na ɖokuiwò. Ate ŋu ana gɔ̃ hã be nàva ƒo ɖokuiwò ɖe gbɔdɔdɔ ƒe agbe gbegblẽ nɔnɔ me—evɔ ame geɖe siwo ɖe afɔ ma gblɔ emegbe be eve yewo ŋutɔ.\nNe èɖea susu ɖa le gbɔdɔnyawo ŋu la, àsrɔ̃ ɖokuidziɖuɖu, eye esia akpe ɖe ŋuwò le agbemenya bubuwo me.—1 Korintotɔwo 9:25.\nNɔnɔme nyui ma le vevie ŋutɔ be nàkpɔ dzidzedze fifia kple le etsɔme siaa. Le nyateƒe me la, numekulawo va de dzesii be enɔa bɔbɔe na ɖevi siwo ɖua wo ɖokuiwo dzi la be woaƒo asa na lãmesẽkuxi aɖewo, gakuxi sesẽwo kple nu vlo wɔwɔ le woƒe tsitsime. *\nMíaƒe lãmetsi siwo nana gbɔdɔdɔ dzroa mí le dzɔdzɔme nu kpakple ale si ame akpa gãtɔ ƒoa nu tso gbɔdɔnyawo ŋui la ate ŋu ana wòasesẽ na wò be nàɖe susu ɖa le gbɔdɔnyawo ŋu.\n“Television dzi wɔna ɖe sia ɖe nana wòdzena abe ɖe gbɔdɔdɔ do ŋgɔ na srɔ̃ɖeɖe nye nu nyui eye megblẽa naneke le ame ŋu o ene. Esi wonana wòdzena abe gbɔdɔdɔ manɔsenu megblẽa naneke le ame ŋu o ene ta la, eva nɔa bɔbɔe be ame nanɔ gbɔdɔnyawo ŋu bum.”—Ruth.\n“Mesenɛ nye dɔwɔhatiwo nɔa gbegblẽnyawo gblɔm zi geɖe, eye esia wɔnɛ be nye hã medina be manya nu geɖe tso gbɔdɔnyawo ŋu. Wonana gbɔdɔdɔ manɔsenu dzena nu nyui ale gbegbe be esesẽna be nàbui be enye nu gbegblẽ.”—Nicole.\n“Ele bɔbɔe be nàɖe ŋu ɖi ne èle fotowo kpɔm le Internet hahoo kadodowo dzi. Foto ɖeka pɛ si ku ɖe gbɔdɔdɔ ŋu kpɔkpɔ gɔ̃ hã ate ŋu atsi susu me na wò ale gbegbe be ate ŋu asesẽ ŋutɔ be nàŋlɔe be!”—Maria.\nNu vovovo mawo ate ŋu ana nàse le ɖokuiwò me abe apostolo Paulo ene. Eŋlɔ bena: “Ne medi be mawɔ nu si sɔ la, nu vɔ̃ɖi wɔwɔ ƒe didi nɔa menye.”—Romatɔwo 7:21.\nMègaɖe mɔ susu manyomanyowo nawɔ atɔ ɖe ta dzi na wò o\nTsɔ wò susu ɖo nu bubuwo ŋu. Dze agbagba nànɔ nu bubu siwo meku ɖe gbɔdɔdɔ ŋu o ŋu bum. Nu siawo ƒe ɖewo ate ŋu anye dɔ aɖe si nàwɔ atsɔ ado dzidzɔ na ɖokuiwò, kamedefefewo alo nu bubu ɖe sia ɖe si ate ŋu ana nàɖe susu ɖa le gbɔdɔdɔ ŋu. Ðetugbui aɖe si ŋkɔe nye Valerie gblɔ be: “Biblia xexlẽ kpena ɖe ame ŋu. Biblia me nyawo ku ɖe Mawu ŋu, eya ta ne èle nu siwo ku ɖe Mawu ŋu ŋuti bum la, asesẽ be nàgabu nu bubuwo ŋu.”\nEle eme be nu siwo ku ɖe gbɔdɔdɔ ŋu ava susu me na wò ya. Gake ne edzɔ alea la, wò ŋutɔe atia nu si nàwɔ tso susu mawo ŋu. Ŋutete le ŋuwò be nàɖe susu mawo ɖa le tame, ne ètiae be yeawɔe nenema.\n“Ne nu siwo ku ɖe gbɔdɔdɔ ŋu va susu me nam la, medzea agbagba trɔa susu ɖe nu bubuwo ŋu. Medzea agbagba hã be made dzesi nu si na susu ma va tame nam—ɖewohĩ ha aɖe alo foto aɖe si wòle be maɖe ɖa le nye mɔ̃ dzi ye.”—Helena.\nBiblia ƒe mɔfiame: “Nu siwo katã le dzɔdzɔe, nu siwo katã le dzadzɛ . . . la, minɔ nu siawo ŋu bum.”—Filipitɔwo 4:8.\nTia xɔlɔ̃ nyuiwo. Ne xɔ̃wòwo ƒoa nu tso gbɔdɔnyawo ŋu zi geɖe la, asesẽ na wò be nànɔ dzadzɛ le susu me.\n“Esime menye ƒewuivi la, esesẽna nam ŋutɔ be maganɔ nu gbegblẽwo ŋu bum o, eye ame siwo medea ha kplii koŋ gbɔe esia tso. Ne èle ame siwo dea dzi ƒo na wò be nàɖi kɔ na dzodzro vɔ̃wo dome la, wò susu ava nɔ wò seselelãmewo koŋ ŋu, eye ɖeko esia nana dzodzro vɔ̃wo nu gasẽna ɖe edzi.”—Sarah.\nBiblia ƒe mɔfiame: “Ame si zɔna kple nunyalawo la, adze nunya, ke ame si dea ha kple bometsilawo la, eme manyo nɛ o.”—Lododowo 13:20.\nƑo asa na modzakaɖeɖe siwo menyo o. Nu siwo ku ɖe gbɔdɔnyawo ŋu xɔ aƒe ɖe modzakaɖeɖe siwo li egbea la ƒe akpa sia akpa me. Nicole gblɔ be: “Hadzidziwoe kpɔa ŋusẽ ɖe dzinye wu. Wotea ŋu nyɔa dzodzro sesẽwo ɖe menye ale gbegbe be ɖeko wòwɔna nam abe wo dzi manya ɖu gbeɖe o ene.”\n“Meva nɔ film kple television dzi wɔna siwo me wowɔa gbɔdɔnuwo le la kpɔm. Kaka mava nya la, gbɔdɔnuwo sɔŋ koe xɔ susu me nam. Enɔ bɔbɔe nam be made dzesii be nu siwo kpɔm menɔ la gbɔe wòtso. Esi medzudzɔ film kple television dzi wɔna mawo kpɔkpɔ ko la, gbɔdɔnuwo megaxɔ susu me nam o. Modzakaɖeɖe nyuiwo tiatia wɔe be avu si wɔm menɔ be madzudzɔ susu manyomanyowo ŋu bubu la va nɔ bɔbɔe nam wu kura.”—Joanne.\nBiblia ƒe mɔfiame: “Migana woayɔ gbɔdɔdɔ manɔsenu kple makɔmakɔnyenye aɖeke ƒomevi alo ŋukeklẽ ŋkɔ gɔ̃ hã le mia dome o.”—Efesotɔwo 5:3.\nNya vevitɔ: Ame aɖewo susuna be kɔɖiɖi na yewoƒe gbɔdɔdɔ ƒe dzodzrowo le vevie ale gbegbe be mele be yewoaɖu edzi o, eye yewomate ŋui hã o. Gake nya si Biblia gblɔ la to vovo. Biblia ƒe nufiafia si nye be míate ŋu aɖu míaƒe tamesusuwo dzi la dea bubu mía ŋu.\nBiblia ƒe mɔfiame: “Minɔ miaƒe tamesusu ƒe nɔnɔme si kpɔa ŋusẽ ɖe mia dzi wɔm yeyee.”—Efesotɔwo 4:23.\n“Edze abe wotrɔa asi le modzakaɖeɖewo ŋu be woaƒã susu manyomanyowo ɖe tame na ame ene. Ele be míawɔ míaƒe ŋutete ɖe sia ɖe be míatia míaƒe zɔhɛwo kple nu siwo míekpɔna tsɔ ɖea modzakae la nyuie. Ele be míaƒo asa na nu siwo ana dzodzro vɔ̃wo nu nasẽ ɖe mía me.”—Tyler.\n“Biblia xexlẽ kple esɔsrɔ̃ kpakple gbedodoɖa edziedzi kpena ɖe mía ŋu míeɖua mía ɖokui dzi. Ne susu manyomanyowo ŋu bubu ɖea fu na ame aɖe enuenu la, zi geɖe la, nu mawo mawɔmawɔ gbɔe wòtsona.”—Yadi.\nNumetoto: Aleke mawɔ aɖe susu ɖa le gbɔdɔnyawo ŋu?\nTsɔ wò susu ɖo nu bubuwo ŋu.\nTia xɔlɔ̃ nyuiwo.\nƑo asa na modzakaɖeɖe siwo menyo o.\nBu nya sia ŋu kpɔ: Nu siawo dometɔ ka ŋue nàte ŋu adze agbagba le geɖe wu?\n^ mm. 16 Ele na srɔ̃tɔwo hã be woaɖu wo ɖokuiwo dzi, eye esia nye susu nyui bubu si tae wòle be nàsrɔ̃ ɖokuidziɖuɖu esime nèkpɔtɔ nye tre.\nXlẽ nu tso nu vevi etɔ̃ siwo nàte ŋu awɔ be nàɖu dzodzro vɔ̃wo dzi la ŋu.\nƉoe Ɖe Amewo Ɖoe Ɖe Amewo Aleke Mawɔ Aɖe Susu Ða Le Gbɔdɔnyawo Ŋu?


Míeda Ahe Gake Míenye Kesinɔtɔwo Le Mawu Gbɔ | Agbemeŋutinya\nGBE BUBU Afrikaans Albanian Amharic Arabic Armenian Armenian (West) Aymara Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Isoko Italian Japanese Kazakh Kikongo Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luo Malagasy Maltese Maya Myanmar Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tiv Totonac Tshiluba Tsonga Turkish Twi Ukrainian Vietnamese Xhosa Yoruba Zapotec (Isthmus) Zulu\nAbe ale si Alexander Ursu gblɔe ene\nTɔgbuinye kple fofonye wonɔ aƒe aɖe si nu womewu o la me le kɔƒedu aɖe si nye Cotiujeni, si le afi si woyɔna fifia be Moldova la ƒe dziehe. Afi mae wodzim le le December 1939 me. Tɔgbui kple Papa wozu Yehowa Ðasefowo le ƒe 1930-awo ƒe gɔmedzedze lɔƒo. Esi Dada va kpɔe dze sii be tɔgbuinye nya Biblia wu nunɔla si le kɔƒea me la, eya hã va zu Ðasefo.\nEsime mexɔ ƒe etɔ̃ la, wova lé fofonye, tɔnyeɖia kple tɔgbuinye yi dɔsesẽwɔsaɖawo me le esi wonye Kristotɔ siwo gbe be yewomawɔ asrafodɔ o ta. Fofonye koe tsi agbe. Woɖe asi le eŋu le ƒe 1947 me le Xexemeʋa II lia megbe, gake egbɔ kple dzimeƒu ŋeŋee. Togbɔ be nu vevi wɔe vevie hã la, eƒe xɔse ya megbɔdzɔ kura o.\nTƆTRƆ GÃWO VA MÍAƑE AGBE ME\nEsime mexɔ ƒe asieke la, wokplɔ míaƒe ƒomea kpe ɖe Ðasefo alafa geɖe siwo nɔ Moldova la ŋu yi aboyo me, le Siberia. July 6, 1949 dzie wode mí ketekexɔvi siwo me wokɔa nyiwo ɖo la me tsɔ dze mɔe. Esi míezɔ kilometa 6,400 ƒe mɔ zã kple keli hena ŋkeke 12 megbe la, míeva tɔ ɖe Lebyazhe ƒe ketekedzeƒea. Dua me megãwo nɔ mía lalam le afi ma. Enumake woma mí ɖe ƒuƒoƒo suewo me hekaka mí ɖe nutoa ƒe teƒe vovovowo. Suku sue aɖe si womegazãna o lae va zu ƒuƒoƒo si me míenɔ la ƒe nɔƒe. Ðeɖi te mía ŋu eye dzi menɔ mía dzɔm o. Nyɔnu tsitsi aɖe si nɔ mía dome la nɔ ha aɖe si Ðasefowo kpa le Xexemeʋa II lia wɔɣi la dzim ɖe ve me. Kasia, mí katã míede asi haa dzidzi me kplii. Emenyawo yi ale:\n“Woɖe aboyo nɔvi geɖewo yi didiƒe ke.\nWokplɔ wo yi dziehe kple ɣedzeƒe.\nMawu ƒe dɔ wɔwɔ tae wowɔ fu wo ɖo, eye wodo dzi le dodokpɔ dziŋɔwo me.”\nƔeyiɣi aɖe megbe la, míete ŋu va nɔ kpekpem Kwasiɖa sia Kwasiɖa hedzroa Biblia me le teƒe aɖe si didi tso mía nɔƒea abe kilometa 13 ene. Zi geɖe la, míedzea mɔ hafi agu dzena hezɔna to sno si kɔkɔ va ɖo keke míaƒe ali gbɔ la me esime xexea me fa miamiamia heɖo dzidzenu Celsius -40. Mí ame 50 alo esiwo wu nenema la mimina ɖe xɔ si ƒe kekeme kple didime siaa anɔ abe meta ene kple afã ene la me. Míedzia ha ɖeka, alo ɣeaɖewoɣi la, eve alo etɔ̃ tsɔ dzea kpekpea gɔme. Eyome míedoa gbe ɖa tso dzi me eye míedzroa biabia siwo ku ɖe Biblia me nyawo ŋu la me. Esia xɔna abe gaƒoƒo ɖeka ene. Eyome míegadzia hawo ake heyia Biblia me biabiawo me dzodzroa dzi. Kpekpe mawo do ŋusẽ míaƒe xɔse ŋutɔ!\nKUXI YEYEWO DO MO ÐA\nLe Dzhankoy ketekedzeƒea, le ƒe 1974 me lɔƒo\nKaka ƒe 1960 naɖo la, ablɔɖe geɖe wu va su Ðasefo siwo woɖe aboyoe la si. Togbɔ be míeda ahe hã la, mete ŋu yi Moldova, afi si medo go Nina le. Eya hã dzilawo nye Ðasefowo, eye dadaa dzilawo hã nye Ðasefowo. Eteƒe medidi o, míeɖe mía nɔewo hetrɔ yi Siberia, afi mae míedzi mía vinyɔnu, Dina le, le ƒe 1964 me eye míedzi mía viŋutsu, Viktor, le ƒe 1966 me. Ƒe eve megbe la, míeʋu yi Ukraine eye míenɔ aƒe sue aɖe me le Dzhankoy, si nye dugã aɖe si didi tso Yalta gbɔ abe kilometa 160 ene, le Crimea ƒukpo afã la dzi.\nDziɖuɖua xe mɔ ɖe Yehowa Ðasefowo ƒe dɔa nu le Crimea, abe ale si ko wònɔ le Soviet Union dukɔ bliboa me ene. Ke hã ablɔɖe aɖe si nu nɔ mía si eye womenɔ mía yome tim vevie o. Esia wɔe be Ðasefowo dometɔ aɖewo megava nɔ dzo tsɔm ɖe subɔsubɔdɔa ŋu abe tsã ene o. Woƒe susu ye nye be esi yewokpe fu geɖe ŋutɔ le Siberia ta la, esɔ be yewoawɔ dɔ sesĩe fifia be yewoakpɔ nunɔamesi aɖewo, be yewoƒe dzi nadze eme.\nLe March 27, 1991 dzi la, dukɔ si woyɔna tsã be Soviet Union la ƒe dziɖuɖua ɖe mɔ ɖe míaƒe dɔa ŋu le dukɔ bliboa me. Enumake, Ðasefowo wɔ ɖoɖo ɖe ŋkeke eve takpekpe tɔxɛwo ŋu le teƒe vovovo adre le dukɔa me godoo. Ele be míawo ya míade takpekpe si woawɔ le Odessa, Ukraine, si gɔme woadze tso August 24 lia dzi. Meva dua me ɣleti ɖeka do ŋgɔ be makpe asi ɖe bɔlƒoƒe gã si míawɔ takpekpea le la dzadzraɖo ŋu.\nMíewɔa dɔ ŋkeke bliboa eye zi geɖe la, bɔlƒoƒea ƒe zikpui lɔbɔɔawo dzie míemlɔna le zã me. Nyɔnuwo ƒe ha gã aɖe kplɔ gbadzaƒe si ƒo xlã bɔlƒoƒea. Gbeɖuɖɔ si wolɔ ƒu gbe la ƒe kpekpeme ade tɔn 70. Ame siwo nɔ dɔ wɔm le xɔdidɔwɔƒea la tsa le dua me godoo henɔ dzeƒe dim na ame 15,000 siwo wonɔ mɔ kpɔm na be woade takpekpea. Gake kasia, nya vɔ̃ aɖe va dze mí kpo!\nLe August 19 lia dzi, esi wòsusɔ ŋkeke atɔ̃ pɛ ko ne takpekpea nadze egɔme la, wolé Mikhail Gorbachev, si nye USSR ƒe dukplɔla ɣemaɣi la, esime wònɔ mɔkeke le afi si te ɖe Yalta ŋu, si medidi tso takpekpewɔƒea gbɔ o. Dziɖuɖumegãwo te fli ɖe mɔɖeɖe si míexɔ tso wo gbɔ hena takpekpea wɔwɔ la me. Ame siwo ɖoe be yewoade takpekpea la te kaƒoƒo na takpekpedzikpɔƒea henɔ biabiam be, “Nu kae míawɔ tso bɔs kple keteke ƒe ɖoɖo siwo míewɔ la ŋu?” Le gbedodoɖa vevie megbe la, takpekpea ƒe ɖoɖowo dzi kpɔlawo ɖo eŋu na wo be, “Miawo ya miva ko!”\nMíenɔ dzadzraɖoawo dzi eye míenɔ gbedodoɖa dzi. Ʋuɖoɖodzikpɔlawo yi ɖakpe takpekpevala siwo tso Soviet Union dukɔa ƒe akpa vovovowo va la eye wokplɔ wo yi woƒe dzeƒewo. Ŋdi sia ŋdi la, Takpekpekɔmitia me tɔwo yina ɖakpena kple dua me megãwo. Gake ne wogbɔ fiẽ sia fiẽ la, wometsɔa nya nyui aɖeke gbɔnae o.\nMAWU SE MÍAƑE GBEDODOÐAWO\nLe Yawoda, August 22 lia dzi, si nye ŋkeke eve do ŋgɔ na gbe si gbe míadze takpekpea gɔme la, Takpekpekɔmitia me tɔwo trɔ gbɔ kple nya nyui aɖe: Woɖe mɔ na mí be míawɔ takpekpea! Dzi dzɔ mí wu gbɔgblɔ esime míenɔ ha si míetsɔ dze takpekpea gɔme la dzim hedo gbe ɖa. Esi takpekpea ƒe ŋkeke gbãtɔ wu enu le Memleɖagbe la, míenɔ dzeɖoɖo dzi henɔ ha dem kple mía xɔlɔ̃ siwo míegakpɔ kpɔ la o ʋuu keke zã do. Kristotɔ siwo va kpe ta la ƒe xɔse sẽŋu ale gbegbe be wowɔ nuteƒe le dodokpɔ sesẽtɔwo me.\nTakpekpe si míewɔ le Odessa le ƒe 1991 me\nHabɔbɔa wɔ ŋgɔyiyi geɖe ŋutɔ le ƒe 22 siwo kplɔ takpekpe sia ɖo la me. Wotu Fiaɖuƒe Akpata geɖewo le Ukraine dukɔa me godoo, eye Fiaɖuƒegbeƒãɖelawo dzi ɖe edzi tso ame 25,000 le ƒe 1991 me va ɖo ame siwo wu 150,000 fifia!\nMÍEGAKPƆTƆ NYE KESINƆTƆWO LE MAWU GBƆ\nMíaƒe aƒe si le Dzhankoy, si nye dugã si me ame siwo ade 40,000 le fifia la me koe míaƒe ƒomea gakpɔtɔ le. Togbɔ be Ðasefowo ƒe ƒome ʋɛ aɖewo koe nɔ afi sia esime míetso Siberia va le ƒe 1968 me hã la, hame ade ye le Dzhankoy fifia.\nNye ƒomea hã dzi ɖe edzi. Ƒomea ƒe dzidzime enee le agbe fifia le Yehowa subɔm—mía viwo, mía tɔgbuiyɔviwo, kpakple mía tɔgbuiyɔviwo ƒe viwo.\nƉoe Ɖe Amewo Ɖoe Ɖe Amewo Míeda Ahe Gake Míenye Kesinɔtɔwo Le Mawu Gbɔ


Ðe Nàte Ŋu ‘Ate Ðe Mawu Ŋu’ Nyateƒea? | Te Ðe Yehowa Ŋu\n1, 2. (a) Nukae ame geɖe abu be mate ŋu adzɔ o, gake nuka dzie Biblia ka ɖo na mí? (b) Ƒomedodo kplikplikpli ka ƒe mɔe ʋu na Abraham, eye nukatae?\nALEKE nàse le ɖokuiwò me ne dziƒo kple anyigba Wɔla la gblɔ le ŋuwò be, “Xɔ̃nyee nye esi”? Awɔ na ame geɖe be esia mate ŋu adzɔ o. Ne èbu eŋu kpɔ la, aleke wòate ŋu adzɔe be amegbetɔ dzro ko nadze xɔ̃ Yehowa Mawu? Ke hã Biblia ka ɖe edzi na mí be mía kple Mawu dome ate ŋu anɔ kplikplikpli nyateƒe.\n2 Blemafofo Abraham nye amesi kplii dome nɔ kplikplikpli nenema. Yehowa yɔ blemafofo ma be “xɔ̃nye.” (Yesaya 41:8) Ẽ, Yehowa bu Abraham be enye ye xɔlɔ̃ ŋutɔŋutɔ. Alesi Abraham ‘xɔ Yehowa dzi se’ tae ƒomedodo kplikplikpli ma su esi ɖo. (Yakobo 2:23) Egbea hã la, Yehowa ʋua mɔnukpɔkpɔ siwo awɔe be ‘ƒomedodo’ nanɔ woa kple amesiwo subɔnɛ le lɔlɔ̃ me dome ƒe mɔ ɖi. (Mose V, 10:15) Eƒe Nya la de dzi ƒo na mí be: “Mite ɖe Mawu ŋu, eye wòate ɖe mia ŋu.” (Yakobo 4:8) Míekpɔ amekpekpe kpakple ŋugbedodo siaa le nya mawo me.\n3. Nukae Yehowa kpe mí be míawɔ, eye ŋugbedodo kae kpe ɖe eŋu?\n3 Yehowa le mía kpem be míate ɖe ye ŋu. Ele klalo be yeaxɔ mí míanye ye xɔlɔ̃wo eye edii nenema hã. Le ɣeyiɣi ma ke me la, edo ŋugbe be ne míewɔ afɔɖeɖe be míate ɖe ye ŋu la, ye hã yeawɔ afɔɖeɖe ma. Ate ɖe mía ŋu. Awɔe be míava nɔ nɔnɔme xɔasi ŋutɔŋutɔ aɖe me—si nye ‘hadede kple Yehowa.’ * (Psalmo 25:14) Susu si dze le ‘hadede’ mee nye dzimenya gbɔgblɔ na xɔlɔ̃ vevi aɖe.\n4. Aleke nàgblɔ be xɔlɔ̃ vevi le, eye mɔ kawo nue Yehowa ɖee fia le be yenye xɔlɔ̃ ma ƒomevi na amesiwo te ɖe ye ŋu?\n4 Ðe xɔlɔ̃ vevi aɖe le asiwò si nègblɔa wò dzimenya ɣaɣlawo na? Xɔlɔ̃ sia nye amesi tsɔa ɖe le eme na wò. Èɖoa dzi ɖe eŋu le esi wòɖee fia be yenye nuteƒewɔla ta. Dzi gadzɔa wò ɖe edzi ne èle wò dzidzɔnyawo gblɔm nɛ. Alesi wòɖoa to sea wò nyawo veveseseɖeamenutɔe la ɖea wò nuxaxawo dzi kpɔtɔna. Ne ewɔ abe ame bubu aɖeke mele nu gɔme sem na wò o gɔ̃ hã ene la, eya sea nu gɔme na wò. Nenema ke ne ète ɖe Mawu ŋu la, eva zua Xɔ̃wò vevitɔ si dea asixɔxɔ vavã ŋuwò, amesi tsɔa ɖe le eme na wò vevie, eye wòsea nu gɔme na wò bliboe. (Psalmo 103:14; Petro I, 5:7) Àɖe wò seselelãme detowo afiae, elabena ènya be ewɔa nuteƒe na amesiwo wɔa nuteƒe nɛ. (Psalmo 18:26) Gake esi Mawu ŋutɔe ʋu hadede ƒe mɔnukpɔkpɔa ɖi ta koe míate ŋu abɔ ha kplii ɖo.\nYehowa Ʋu Mɔ la Ði\n5. Nukae Yehowa wɔ be míate ŋu ate ɖe eŋu?\n5 Ne mía gomee wòatso la, anye ne mí nuvɔ̃wɔlawo míate ŋu ate ɖe Mawu ŋu akpɔ gbeɖe o. (Psalmo 5:5) Apostolo Paulo ŋlɔ be: “Ke Mawu ɖe ye ŋutɔ ƒe lɔlɔ̃, si wòtsɔ lɔ̃ mí la fia bena, esime míeganye nuvɔ̃wɔlawo la, Kristo ku ɖe mía ta.” (Romatɔwo 5:8) Ẽ, Yehowae wɔ ɖoɖo be Yesu ‘natsɔ eƒe agbe ana ɖe ame geɖe ƒe xɔxɔ ta.’ (Mateo 20:28) Tafevɔsa si dzi míaxɔ ase ye awɔe be míate ŋu ate ɖe Mawu ŋu. Esi wònye Mawue ‘tre mí lɔlɔ̃’ ta la, eyae wɔ afɔɖeɖea gbã be xɔlɔ̃wɔwɔ nava nɔ mía kplii dome.—Yohanes I, 4:19.\n6, 7. (a) Aleke míewɔ nya be Yehowa menye Mawu si le ɣaɣla si womate ŋu adze sii o? (b) Mɔ kawo nue Yehowa ɖe eɖokui fia le?\n6 Yehowa gaɖe afɔ bubu: Eɖe eɖokui fia mí. Le xɔlɔ̃wɔwɔ ɖesiaɖe me la, amea nyanya nyuie kple asixɔxɔ dede eƒe nɔnɔmewo kple nuwɔnawo ŋue wɔnɛ be wonɔa ƒomedodo kplikplikpli me. Eyata ne ɖe Yehowa nye Mawu si le ɣaɣla, eye míate ŋu adze sii o la, anye ne míate ŋu ate ɖe eŋu gbeɖe o. Gake meɣla eɖokui kura o, ke boŋ edi be míanya ye. (Yesaya 45:19) Gakpe ɖe eŋu la, nusi wòɖe fia le eɖokui ŋu li amesiame ate ŋu akpɔ, eye eli na mí amesiwo woabu ame tsɛwoe le xexeame ƒe dzidzenuwo nu gɔ̃ hã.—Mateo 11:25.\nYehowa ɖe eɖokui fia to eƒe nuwɔwɔwo kple eƒe Nya si woŋlɔ dzi\n7 Aleke Yehowa ɖe eɖokui fia míi? Eƒe nuwɔwɔwo ɖe eƒe amenyenye ƒe akpa aɖewo fia—eƒe ŋusẽ ƒe gãnyenye, eƒe nunya ƒe goglome, eƒe lɔlɔ̃ ƒe agbɔsɔsɔme. (Romatɔwo 1:20) Gake menye nusiwo Yehowa wɔ ko dzie wòɖe eɖokui fia toe o. Esi wònye Nyatakakanala Gãtɔ ta la, eɖe eɖokui fia woŋlɔ ɖe eƒe Nya, Biblia, me.\n‘Yehowa ƒe Dɔmenyo’ Kpɔkpɔ\n8. Nukatae míate ŋu agblɔ be Biblia ŋutɔ nye kpeɖodzi be Yehowa lɔ̃ mí?\n8 Biblia ŋutɔ nye kpeɖodzi be Yehowa lɔ̃ mí. Ezã nya siwo gɔme míate ŋu ase tsɔ ɖe eɖokui fia le eƒe Nya la me—si nye kpeɖodzi be menye ɖe wòlɔ̃ mí ko o ke edi be míanya ye ahalɔ̃ ye hã. Nusiwo míexlẽna le agbalẽ xɔasi sia me wɔnɛ be míekpɔa ‘Yehowa ƒe dɔmenyo’ dzea sii eye wòʋãa mí míedina be míate ɖe eŋu. (Psalmo 90:17) Mina míadzro mɔ lédziname siwo dzi Yehowa to ɖe eɖokui fia le eƒe Nya la me akpɔ.\n9. Nya siwo wogblɔ le Biblia me tẽ siwo ɖe Mawu ƒe nɔnɔmewo fia dometɔ aɖewo ɖe?\n9 Wogblɔ nya geɖe le Ŋɔŋlɔawo me tẽ siwo ɖe Mawu ƒe nɔnɔmewo fia. Kpɔ eƒe kpɔɖeŋu aɖewo ɖa. “Yehowa lɔ̃a nya dzɔdzɔe.” (Psalmo 37:28) Mawu ƒe “ŋusẽ tri akɔ.” (Hiob 37:23) “Amelɔ̃la menye, . . . Yehowa ye gblɔe.” (Yeremya 3:12) “Dzi nyanu le esi.” (Hiob 9:4) Enye “nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ.” (Mose II, 34:6) “Aƒetɔ, wò dɔme nyo, eye nèlɔ̃a tsɔtsɔke.” (Psalmo 86:5) Eye abe alesi míegblɔe le ta si do ŋgɔ me ene la, nɔnɔme ɖeka aɖe ƒo wo katã ta: “Mawu enye lɔlɔ̃.” (Yohanes I, 4:8) Esi nèle ŋugble dem le nɔnɔme nyoameŋu siawo ŋu la, ɖe tete ɖe Mawu sia si ɖeke mesɔ kplii o ŋu medzro wò oa?\nBiblia kpena ɖe mía ŋu míetena ɖe Yehowa ŋu\n10, 11. (a) Nukae Yehowa na woŋlɔ ɖe eƒe Nya la me be wòakpe ɖe mía ŋu míadze si eƒe amenyenye nyuie wu? (b) Biblia me kpɔɖeŋu kae kpe ɖe mía ŋu míekpɔ Mawu ƒe ŋusẽ ƒe dɔwɔwɔ le susu me?\n10 Tsɔ kpe ɖe eƒe nɔnɔmewo gbɔgblɔ na mí ŋu la, lɔlɔ̃ ʋã Yehowa wòɖe nɔnɔme siawo ƒe kpɔɖeŋu ŋutɔŋutɔwo fia le nuwɔna me wòna woŋlɔ wo ɖe eƒe Nya la me. Nuŋlɔɖi siawo na míekpɔa nuwo le susu me nyuie wòwɔnɛ be míedzea si eƒe amenyenye ƒe akpa vovovoawo kɔte wu. Esia hã gawɔnɛ be míetena ɖe eŋu. Kpɔ kpɔɖeŋu aɖe ɖa.\n11 Exexlẽ be Mawu ƒe “alɔkame sesẽ” nye nya ɖeka. (Yesaya 40:26) Eye enye nya bubu kura be woaxlẽ alesi wòɖe Israel-viwo to Ƒudzĩa me eye emegbe wònyi dukɔa le gbedadaƒo ƒe 40 sɔŋ ŋu nya. Àte ŋu akpɔ alesi tsi dzeagboawo me mae ɖa le susu me. Àgate ŋu akpɔe le susu me alesi dukɔa—siwo katã anɔ ame 3,000,000—zɔ to ƒubali ƒuƒuia me, eye tsia dzɔ abe gli gã nyadriwo ene ɖe woƒe ɖusi kple mia me. (Mose II, 14:21; 15:8) Àte ŋu akpɔ nusi ɖo kpe edzi be Mawu lé be na wo ametakpɔkpɔtɔe le gbeadzi. Tsi do tso agakpe me. Nuɖuɖu, si nɔ abe nuku ɣiwo, kɔ ɖe anyigba. (Mose II, 16:31; Mose IV, 20:11) Yehowa ɖee fia le afisia be menye ɖe ŋusẽ le ye si ko o ke yezãnɛ hã wòɖea vi na yeƒe amewo. Ðe mede dzi ƒo ŋutɔ be míanya be míaƒe gbedodoɖawo yia Mawu ŋusẽtɔ sia si ‘nye sitsoƒe kple ŋusẽ na mí, eye wònye xɔnametɔ le xaxawo me’ gbɔ oa?—Psalmo 46:2.\n12. Aleke Yehowa to nya siwo gɔme míate ŋu ase dzi kpe ɖe mía ŋu be ‘míakpɔ’ eyamae?\n12 Yehowa, amesi nye gbɔgbɔ, gawɔ nu bubuwo hã be wòakpe ɖe mía ŋu míadze sii. Esi míenye amegbetɔwo ta la, nusiwo ŋku te ŋu kpɔna koe míekpɔna eyata míete ŋu kpɔa nusiwo le gbɔgbɔ me nutowo me o. Ne ɖe Mawu aɖɔ eɖokui na mí le gbɔgbɔmenyawo me la, anye ne ɖeko wòanɔ abe alesi nànɔ wò dzedzeme, abe wò ŋku ƒe amadede alo dzesi siwo le ŋuwò ene, ɖɔm na amesi wodzi ŋkuagbãtɔe ene. Ke Yehowa nyo dɔme to nya siwo gɔme míate ŋu ase dzi kpe ɖe mía ŋu be ‘míakpɔ’ eyama. Ɣeaɖewoɣi la, ezãa kpɔɖeŋunyagbɔgblɔwo ale be wòtsɔa eɖokui sɔna kple nusiwo míenya. Eɖɔ eɖokui gɔ̃ hã abe ɖe amegbetɔ ƒe ŋutinu aɖewo le esi ene. *\n13. Nɔnɔme kae Yesaya 40:11 ta ɖe míaƒe susu me, eye aleke wòwɔa dɔ ɖe dziwòe?\n13 Se alesi woɖɔ Yehowae ɖa le Yesaya 40:11, be: “Anyi eƒe alẽhawo abe alẽkplɔvi ene, alé alẽviawo ɖe abɔ dome, eye wòakɔ wo ɖe akɔnu, eye wòakplɔ vinɔwo ɖɔɖɔɖɔ.” Le afisia wotsɔ Yehowa sɔ kple alẽkplɔla si kɔa alẽviwo ɖe “abɔ dome.” Esia fia alesi Mawu kpɔa eƒe amewo ta eye wòkpena ɖe wo ŋui, hekpena ɖe wo dometɔ siwo mesẽ tututu o gɔ̃ hã ŋu. Míate ŋu ase le mía ɖokui me be míele dedie le eƒe abɔ sesẽawo dome, elabena ne míeku ɖe eŋu la, magblẽ mí ɖi akpɔ gbeɖe o. (Romatɔwo 8:38, 39) Alẽkplɔla Gãtɔa kɔa alẽviawo ɖe “akɔnu”—enye nyagbe si fia awu ʋlaya ƒe akpa si avɔa me keke le ale be alẽkplɔla kɔa alẽvi fẽwo ɖe eme ɣeaɖewoɣi. Eyata wona kakaɖedzi mí be Yehowa melɔ̃a nu le mía gbɔ o eye be eléa be na mí lɔlɔ̃tɔe. Míadi godoo be míate ɖe eŋu.\n‘Vi la Lɔ̃ be Yeaɖee Afia’\n14. Nukatae míate ŋu agblɔ be Yehowa ɖe eƒe nɔnɔme goglowo fia to Yesu dzi?\n14 Yehowa to Via, Yesu, si gbɔ melɔ̃a nu le o dzi ɖe eƒe nɔnɔme goglowo fia le eƒe Nya la me. Ame aɖeke mate ŋu aɖe Mawu ƒe tamesusu kple seselelãmewo afia tututu alo aɖɔ Eyama bene woadze sii nyuie wu alesi Yesu wɔe o. Nya lae nye be Ŋgɔgbevi ma nɔ anyi kple Fofoa kura hafi wova wɔ gbɔgbɔ me nuwɔwɔwo kple xexeme si míekpɔna. (Kolosetɔwo 1:15) Yesu nya Yehowa nyuie. Esia tae wòte ŋu gblɔ be: “Ame aɖeke menya amesi enye Vi la o, negbe Fofo la ko, kple amesi enye Fofo la o, negbe Vi la ko kple amesi ke Vi la lɔ̃ be, yeaɖee afiae.” (Luka 10:22) Esime Yesu nye amegbetɔ le anyigba dzi la, eɖe Fofoa fia le mɔ vevi eve nu.\n15, 16. Mɔ eve kawo nue Yesu ɖe Fofoa fia le?\n15 Gbã la, Yesu ƒe nufiafiawo kpe ɖe mía ŋu be míenya Fofoa. Yesu ɖɔ Yehowa le mɔ siwo ʋãa míaƒe dzi nu. Le kpɔɖeŋu me, esi Yesu nɔ alesi Mawu nye nublanuikpɔla si gaxɔa nuvɔ̃wɔla trɔdzimewo ŋu nya gblɔm la, etsɔ Yehowa sɔ kple vifofo si tsɔa nu kena faa si kpɔ via nudomegblẽla wògbɔna ale be wòwɔ dɔ ɖe edzi wòƒu du yi ɖakpla asi kɔ na via hegbugbɔ nu nɛ lɔlɔ̃tɔe. (Luka 15:11-24) Yesu gaɖe Yehowa fia be enye Mawu si ‘hea’ dzinyuitɔwo vaa eɖokui gbɔ le esi wòlɔ̃ wo dometɔ ɖesiaɖe ta. (Yohanes 6:44) Ne atsutsurɔe sue ɖeka hɔ̃ hã ge dze anyigba la, enyana. Yesu ɖe nu me be: “Migavɔ̃ o! Mia tɔ vena wu atsutsurɔe geɖewo tɔ.” (Mateo 10:29, 31) Ðeko wòadzro mí godoo be míate ɖe Mawu lɔ̃ame sia ŋu.\n16 Evelia, Yesu ƒe kpɔɖeŋu fia mí alesi Yehowa le. Yesu wɔ nu wòɖi Fofoa bliboe ale gbegbe be egblɔ be: “Amesi ke kpɔm la, ekpɔ Fofo la [hã].” (Yohanes 14:9) Eyata ne míexlẽ nu tso Yesu ŋu le Nyanyuigbalẽawo me—seselelãme siwo wòɖe fia kple alesi wòwɔ nu kple ame bubuwoe—la, ke le gɔmesese aɖe nu la, míele Fofoa ƒe nɔnɔme ŋutɔŋutɔ kpɔm. Yehowa mate ŋu aɖe eƒe nɔnɔmewo afia mí eme nakɔ wu ema o. Nukata?\n17. Wɔ nusi Yehowa wɔ be wòakpe ɖe mía ŋu míadze si alesi wòle ƒe kpɔɖeŋu.\n17 Le kpɔɖeŋu me: Tsɔe be nèdi be yeaɖe nusi dɔmenyo nye me na ame aɖe. Àte ŋu agblɔ nya atsɔ aɖe emee. Gake ne ɖe nàte ŋu afia asi ame aɖe si le dɔmenyonu ŋutɔŋutɔ aɖe wɔm eye nàgblɔ be, “Dɔmenyowɔwɔ ƒe kpɔɖeŋu enye si” la, gɔmesese geɖe ava nɔ nya “dɔmenyo” ŋu wu eye egɔme anya se bɔbɔe wu. Yehowa wɔ nu ma tɔgbe be yeakpe ɖe mía ŋu míadze si alesi wòle. Le nyagbewo tsɔtsɔ ɖɔ eɖokui vɔ la, egana Via ƒe agbenɔnɔ ƒe kpɔɖeŋu hã mí. Yesu ɖe Mawu ƒe nɔnɔmewo fia ŋutɔŋutɔ míekpɔ. To alesi Nyanyuigbalẽawo ɖɔ Yesui dzi la, ɖeko wòle abe ɖe Yehowa le gbɔgblɔm ene be, “Nenemae mele.” Aleke nuŋlɔɖi si tso gbɔgbɔ me ɖɔ Yesu esime wònɔ anyigba dzii?\n18. Aleke Yesu ɖe nɔnɔme siwo nye ŋusẽ, dzɔdzɔenyenye, kple nunya fiae?\n18 Mawu ƒe nɔnɔme vevi eneawo dze le Yesu ƒe nuwɔnawo me wòɖe dzesi nyuie. Ekpɔ ŋusẽ ɖe dɔléle, dɔwuame, kple ku gɔ̃ hã dzi. To vovo na amegbetɔ ɖokuitɔdila siwo zãa woƒe ŋusẽ madzemadzee la, mezã nukunuwɔŋusẽa tsɔ di eɖokui tɔ alo tsɔ gblẽ nu le amewo ŋu o. (Mateo 4:2-4) Elɔ̃ dzɔdzɔenyenye. Edo dziku wòsɔ esime wòkpɔ asitsala amebalawo wonɔ amewo tafam. (Mateo 21:12, 13) Ewɔ nu ɖe ame dahewo kple amesiwo wote ɖe to ŋu ameŋkumemakpɔmakpɔe, eye wòkpe ɖe wo ŋu ‘wokpɔ gbɔdzɔe’ na woƒe luʋɔwo. (Mateo 11:4, 5, 28-30) Nunya si ɖeke mesɔ kplii o nɔ Yesu, amesi de ŋgɔ “wu Salomo,” ƒe nufiafiawo me. (Mateo 12:42) Gake Yesu metsɔ eƒe nunya ƒo adegbee gbeɖe o. Eƒe nyawo ɖo ame tsɛwo ƒe dzi gbɔ, elabena eƒe nufiafiawo me kɔ, womesesẽ o, eye wosɔ ɖe agbenɔnɔ nu.\n19, 20. (a) Aleke Yesu nye lɔlɔ̃ ƒe kpɔɖeŋuɖola ɖedzesii? (b) Esi míele nu xlẽm tso Yesu ƒe kpɔɖeŋu ŋuti hele ŋugble dem le eŋu la, nukae wòle be wòanɔ susu me na mí?\n19 Yesu nye lɔlɔ̃ ƒe kpɔɖeŋuɖola ɖedzesi aɖe. Le eƒe subɔsubɔdɔa wɔwɔ me katã la, eɖe lɔlɔ̃ ƒe akpa vovovoawo fia, siwo ƒe ɖewoe nye veveseseɖeamenu kple nublanuikpɔkpɔ. Mekpɔa amewo ƒe fukpekpe wògbea nublanuiwɔwɔ nɛ o. Enuenu la, veveseseɖeamenu mae ʋãe be wòkpe ɖe amewo ŋu. (Mateo 14:14) Togbɔ be Yesu da gbe le dɔnɔwo ŋu henyi dɔwuitɔwo hã la, eɖe dɔmetɔtrɔ fia le mɔ si gale vevie wu nu. Ekpe ɖe amewo ŋu wonya nyateƒe si ku ɖe Mawu ƒe Fiaɖuƒe si ahe yayra mavɔwo vɛ na ameƒomea ŋuti, eye wòkpe ɖe wo ŋu woxɔ nyateƒea helɔ̃e. (Marko 6:34; Luka 4:43) Ƒo wo katã ta la, Yesu ɖe ɖokuitsɔtsɔsavɔ ƒe lɔlɔ̃ fia esi wòlɔ̃ faa tsɔ eƒe luʋɔ ɖo anyi ɖe amewo ta.—Yohanes 15:13.\n20 Ðe wòwɔ nuku be ame ƒomeviwo katã di be yewoate ɖe ŋutsu sia si doa vivi ɖe ame ŋu hesea veve ɖe ame nu nenema gbegbe ŋua? (Marko 10:13-16) Gake esi míele nu xlẽm tso Yesu ƒe kpɔɖeŋuwo ŋu hele ŋugble dem le wo ŋu la, mina míaɖo ŋku edzi ɣesiaɣi be Fofoa ƒe nɔnɔmewo kpɔm míele kɔte le Vi la me.—Hebritɔwo 1:3.\nNusrɔ̃gbalẽ si Akpe Ðe Mía Ŋu\n21, 22. Nukae Yehowa didi lɔ ɖe eme, eye nukawoe le nusrɔ̃gbalẽ sia me siwo akpe ɖe mía ŋu le edidi me?\n21 Le alesi Yehowa ɖe eɖokui fia kɔte le eƒe Nya la me ta la, ɖikeke aɖeke mele eŋu o be ɖe wòdi be míate ɖe ye ŋu. Le ɣeyiɣi ma ke me la, menye ɖe wòle mía dzi zim be míana ƒomedodo nyui nanɔ mía kple ye dome o. Ekpo ɖe mía gbɔ be míadi Yehowa “ŋkeke alesi wòle gaglãgbe.” (Yesaya 55:6) Yehowa didi bia be míanya eƒe nɔnɔmewo kple alesi wòwɔa nui abe alesi woɖee fia le Biblia me ene. Wotrɔ asi le nusrɔ̃gbalẽ sia si xlẽm nèle fifia ŋu be wòakpe ɖe ŋuwò le edidi me.\n22 Àde dzesii be woma agbalẽ sia ɖe akpa vovovo me wòsɔ ɖe Yehowa ƒe nɔnɔme vevi eneawo nu: ŋusẽ, dzɔdzɔenyenye, nunya, kple lɔlɔ̃. Wodze akpa ɖesiaɖe gɔme kple eƒe nɔnɔmea ŋu nya kpuie. Ta ʋɛ siwo kplɔe ɖo ƒo nu tso alesi Yehowa ɖea nɔnɔmea fianae le mɔ vovovoawo nu ŋu. Akpa ɖesiaɖe ƒe ta ɖeka fia alesi Yesu ɖo nɔnɔmea ƒe kpɔɖeŋui, eye ta bubu hã dzro alesi míate ŋu aɖee afia le mía ŋutɔwo míaƒe agbenɔnɔ mee la me.\n23, 24. (a) Ƒo nu tso akpa tɔxɛ si nye “Biabiawo Hena Ŋugbledede” ŋu. (b) Aleke ŋugbledede kpena ɖe mía ŋu be míetena ɖe Mawu ŋu geɖe wu?\n23 Tso ta sia dzi la, akpa tɔxɛ aɖe li si woɖo tanya na be “Biabiawo Hena Ŋugbledede.” Le kpɔɖeŋu me, kpɔ aɖaka si le axa 24 ɖa. Menye ɖe woɖoe be woatsɔ mawunyakpukpuiawo kple biabiawo ato ta ma mee o. Ke boŋ taɖodzinu si le wo ŋue nye be woakpe ɖe ŋuwò nàde ŋugble le nyatia ƒe akpa vevi bubuwo ŋu. Aleke nàwɔ akpa sia ŋudɔ wòaɖe vii? Ʋu mawunyakpukpui siwo woyɔ eye nàxlẽ wo nyuie. Emegbe nàde ŋugble le biabia si kpe ɖe mawunyakpukpuia ŋu la ŋuti. De ŋugble le ŋuɖoɖoawo ŋu. Àte ŋu awɔ numekuku. Bia nya bubuwo ɖokuiwò: ‘Nukae nya sia le gbɔgblɔm nam tso Yehowa ŋu? Aleke wòku ɖe nye agbenɔnɔ ŋui? Aleke mazãe atsɔ akpe ɖe ame bubuwo ŋui?’\n24 Ŋugbledede alea ate ŋu akpe ɖe mía ŋu be míate ɖe Yehowa ŋu wu tsã. Nukata? Biblia tsɔ ŋugbledede do ƒome kple dzi. (Psalmo 19:15) Ne míede ŋugble ŋudzedzekpɔkpɔtɔe le nusiwo míesrɔ̃ tso Mawu ŋu ŋuti la, nya la gena ɖe míaƒe kpɔɖeŋudzia me, eye wòwɔa dɔ ɖe míaƒe tamebubu dzi, eʋãa míaƒe seselelãme, eye wòʋãa mí mlɔeba be míawɔ nusi sɔ. Lɔlɔ̃ si le mía si na Mawu dea to ɖe edzi, eye lɔlɔ̃ ma ʋãa mí hã míedina be míawɔ nusi dzea eya si nye mía Xɔlɔ̃ vevitɔ kekeake la ŋu. (Yohanes I, 5:3) Hafi ƒomedodo sia nava nɔ mía kple Yehowa dome la, ele be míanya eƒe nɔnɔmewo kple alesi wòwɔa nui. Gake gbã la, mina míadzro Mawu ƒe amenyenye ƒe akpa aɖe si nye susu sẽŋu si ta wòle be míate ɖe eŋu me—eƒe kɔkɔenyenye.\n^ mm. 3 Anyo be míade dzesii be wozã Hebrigbe me nya si gɔme woɖe le Eʋegbe Biblia me be ‘bɔ ha’ le Amos 3:7, afisi wogblɔ le be Yehowa Aƒetɔ Dziɖulagã la ɖea eƒe “tameɖoɖo” fiaa esubɔlawo, ale be ena wonyaa nusi wòɖo be yeawɔ doa ŋgɔ.\n^ mm. 12 Le kpɔɖeŋu me, Biblia ƒo nu tso Mawu ƒe mo, ŋku, to, ŋɔti, nu, abɔ, kple afɔwo ŋu. (Psalmo 18:16; 27:8; 44:4; Yesaya 60:13; Mateo 4:4; Petro I, 3:12) Mele be míabu kpɔɖeŋunyagbɔgblɔ mawo be nenema tututue wòle o, abe alesi míebua Yehowa be enye “agakpe” alo “akpoxɔnu” le nyaa ŋutɔ nu o ene.—Mose V, 32:4; Psalmo 84:12.\nPsalmo 15:1-5 Nukae Yehowa di tso amesiwo di be yewoanye exɔlɔ̃wo si?\nPsalmo 34:2-19 Amekawo gbɔe Yehowa tsɔ ɖo, eye nukawo mee amesiawo ate ŋu aɖo ŋu ɖe eŋu le?\nPsalmo 145:18-21 Nukae míawɔ si ate mí ɖe Yehowa ŋu?\nKorintotɔwo II, 6:14–7:1 Agbenɔnɔ kae le vevie hafi ƒomedodo kplikplikpli nakpɔtɔ anɔ mía kple Yehowa dome?\nÐe wòsesẽna na wò be nàxɔe ase be Mawu tsɔ ɖe le eme na wòa? Yesu ƒe nya si le Yohanes 6:44 ɖo kpe edzi be Mawu tsɔ ɖe le eme na wò.


“De Dzesi Ŋgonu Na Wo”—Ezekiel 9:4\n“De Dzesi Ŋgonu Na Wo”\nNYA VEVITƆ: Ale si wode dzesi ŋgonu na nuteƒewɔla siwo nɔ anyi le Ezekiel ŋɔli hena agbetsitsi kple nu si dzesidedea fia na mí egbea\nEZEKIEL ƒe nu ku! Ðeko wòkpɔ ŋunyɔnu siwo wɔm Yudatɔ xɔsegbelawo nɔ le Yerusalem gbedoxɔa me le ŋutega me teti koe nye ema. * Aglãdzela mawo to woƒe nuwɔnawo dzi ƒo ɖi teƒe si wotsɔa tadedeagu dzadzɛ naa Mawu le le Israel. Gake menye gbedoxɔa koe wòƒo ɖii o. Ŋutasẽnuwɔwɔwo va xɔ aƒe ɖe Yuda ale gbegbe be gbɔgblɔ mele eŋu o. Esi woƒe nuwɔna mawo te ɖe Yehowa dzi vevie ta la, egblɔ na Ezekiel be: “Mawɔ nu le dziku me.”—Eze. 8:17, 18.\n1-3. (a) Nu ka tae Ezekiel ƒe nu ku, eye nu kae wòsrɔ̃ tso ale si woatsrɔ̃ Yerusalem me? (b) Biabia kawo ŋue míade ŋugble le?\n2 Bu ale si wòate ɖe Ezekiel dzii be Yerusalem kple gbedoxɔ kɔkɔea va zu nu siwo ŋu Yehowa do dziku ɖo vevie, eye wòle etsrɔ̃ ge la ɖa le susu me! Ðewohĩ anɔ wɔwɔm na Ezekiel be: ‘Ke ame dzɔdzɔe siwo le dua me ya ɖe? Ðe woakpɔ nublanui na woa? Ne woakpɔe na wo la, ke aleke?’ Mehiã be Ezekiel nalala wòadidi hafi akpɔ ŋuɖoɖoawo o. Esi wòse ale si woadrɔ̃ ʋɔnu Yerusalem vɔ megbe kpuie la, ese gbe gã aɖe wòyɔ Mawu ƒe ametsrɔ̃lawo. (Eze. 9:1) Esi nyagblɔɖilaa nɔ ŋutega kpɔm la, eƒe dzi dze eme elabena ede dzesii be menye ame sia amee woatsrɔ̃ o, ke boŋ ame aɖewo ko. Ɛ̃, ame siwo dze la atsi agbe!\n3 Esi nuɖoanyi sia ƒe nuwuwu le aƒe tum la, anɔ wɔwɔm na míawo hã be ame kawoe atsi agbe le xaxa gã si le mía ŋgɔ la me? Azɔ na míadzro biabia siawo me: (1) Nu kae Ezekiel gakpɔ le ŋutegaa me? (2) Aleke ŋutegaa va eme le eƒe ŋkekea me? eye (3) Nu kae ŋutega si nye nyagblɔɖi la fia mí egbea?\n“Miyɔ Ame Siwo Le Dua Tsrɔ̃ Ge La Vɛ”\n4. Ƒo nu tso nu si Ezekiel gakpɔ eye wòse le ŋutega me la ŋu.\n4 Nu bubu kae Ezekiel gakpɔ eye wòse le ŋutegaa me? (Xlẽ Ezekiel 9:1-11.) Ŋutsu adre tso “dzigbegbo si dze ŋgɔ dziehe la ƒe mɔ gbɔna,” ɖewohĩ to teƒe aɖe si te ɖe afi si ŋuʋaʋã ƒe legba Tamuz, si nyɔnuwo nɔ avi fam na la nɔ. (Eze. 8:3, 14) Ŋutsu adreawo ge ɖe gbedoxɔa ƒe xɔxɔnu emetɔ la me, eye wova tɔ ɖe akɔblivɔsamlekpui la gbɔ. Gake menye vɔ sa gee wova o. Meganye ɣemaɣie woasa vɔwo na Mawu o. Ŋutsuawo dometɔ ade “lé [woƒe] ametsrɔ̃nu ɖe asi.” Ŋutsu adrelia ɖe dzesi eye wòto vovo. Edo aklalawu, eye melé ametsrɔ̃nu ɖe asi o, ke boŋ elé “agbalẽŋlɔnu” alo “agbalẽŋlɔla ƒe nuŋlɔtsigoe” abe ale si etenuŋɔŋlɔa gblɔe ene la, ɖe asi.\n5, 6. Nu kae dzɔ ɖe ame siwo wode dzesii la dzi? (Kpɔ foto si le nyati sia ƒe gɔmedzedze.)\n5 Nu kae wobia tso ŋutsu si lé agbalẽŋlɔnu ɖe asi la si be wòawɔ? Yehowa ŋutɔ de dɔ sesẽ aɖe asi nɛ. Egblɔ nɛ be: “Yi ɖatsa le Yerusalem dua me, eye nàde dzesi ŋgonu na ame siwo le hũ ɖem hele nu xam ɖe ŋunyɔnu siwo katã wɔm wole le dua me la ta.” Ðewohĩ enumake Ezekiel ɖo ŋku Israel-vi siwo nye dzila siwo sisi ʋu ɖe woƒe ʋɔtruti etametɔ kple ʋɔtrutiawo ŋu be wòanye dzesi ale be wòakpɔ yewoƒe ŋgɔgbeviwo ta be woagaku o la dzi. (2 Mose 12:7, 22, 23) Le ŋutega si Ezekiel kpɔ me la, ɖe dzesi si ŋutsu si lé agbalẽŋlɔnua ɖe asi de ŋgonu na amewo hã awɔ dɔ ma tɔgbi, si fia be ame siwo ŋu dzesia le la atsi agbe ne wotsrɔ̃ Yerusalem dua?\n6 Ŋuɖoɖoa me akɔ na mí ne míebu nu si tae wode dzesi ŋgonu na amewo la ŋu. Ame siwo le “hũ ɖem hele nu xam” ɖe ŋunyɔnu siwo “wɔm wole le dua me” ƒe ŋgonue wòle be woade dzesii. Ekema nya kae míagblɔ tso ame siwo wode dzesii la ŋu? Gbãa, wole nu xam vevie menye ɖe trɔ̃subɔsubɔ si le edzi yim le gbedoxɔa me ɖeɖe ko ŋu o, ke boŋ ɖe ŋutasesẽ, gbɔdɔdɔ manɔsenu kple nu fitifiti wɔwɔ siwo xɔ aƒe ɖe Yerusalem dua me fũu la hã ta. (Eze. 22:9-12) Azɔ hã, anɔ eme be womeɣla ale si wonɔ sesem le wo ɖokuiwo me la o. Anɔ eme be ame siawo siwo si dzi nyui le la ƒe nyagbɔgblɔ kple nuwɔnawo ɖo kpe edzi be wolé fu nu siwo nɔ edzi yim le dukɔa me, eye wòɖo kpe ale si wolɔ̃ tadedeagu dzadzɛae la dzi. Yehowa akpɔ nublanui na ame siawo siwo dze la eye wòave wo nu.\n7, 8. Aleke ŋutsu siwo lé ametsrɔ̃nu ɖe asi la awɔ woƒe dɔae, eye nu kae ava do tso eme mlɔeba?\n7 Ke aleke ŋutsu ade siwo lé ametsrɔ̃nu ɖe asi la awɔ woƒe dɔae? Ezekiel se mɔfiame siwo Yehowa na wo la be: Midze ame si lé agbalẽŋlɔnu ɖe asi la yome, eye miawu ame sia ame, negbe ame siwo ƒe ŋgonu dzesia le la koe mele eme o. Yehowa gblɔ be: “Midze egɔme tso nye kɔkɔeƒe la.” (Eze. 9:6) Ele be ametsrɔ̃lawo nadze woƒe dɔa gɔme tso Yerusalem gbedoxɔ si megale kɔkɔe na Yehowa o la me. Ame gbãtɔ siwo wòle be woawue nye “ametsitsi siwo le aƒea ŋgɔ”—Israel-metsitsi 70 siwo le gbedoxɔa me, siwo le dzudzɔ ʋeʋĩ dom na alakpamawuwo la.—Eze. 8:11, 12; 9:6.\n8 Nu kae va dzɔ mlɔeba? Esi Ezekiel yi edzi nɔ ŋku lém ɖe ŋutegaa ŋu eye wònɔ to ɖom la, èkpɔe be ŋutsu si lé agbalẽŋlɔnu ɖe asi la trɔ va gblɔ na Yehowa be: “Mewɔ abe ale si tututu nède se nam ene.” (Eze. 9:11) Ðeko esia ana míabia be: ‘Aleke nuwo va yi na Yerusalem dua me nɔlawo? Ðe nuteƒewɔla aɖewo tsi agbe le tsɔtsrɔ̃ ma mea?’\nAleke Ŋutegaa Va Eme Le Ezekiel Ŋɔli?\n9, 10. Nuteƒewɔla siwo tsi agbe esi wotsrɔ̃ Yerusalem dometɔ aɖewo ɖe, eye nya ta kae esia ana míaƒo?\n9 Xlẽ 2 Kronika 36:17-20. Ezekiel ƒe nyagblɔɖia va eme le ƒe 607 D.Y. me esi Babilon-ʋakɔa va tsrɔ̃ Yerusalem kple eƒe gbedoxɔa. Babilontɔwo le abe ‘kplu le Yehowa si me’ ene, elabe wonye dɔwɔnu si Yehowa zã tsɔ he to na Yerusalem nɔla mawɔnuteƒeawo. (Yer. 51:7) Ame sia amee tsrɔ̃a? Ao. Ezekiel ƒe ŋutegaa gblɔe ɖi be Babilontɔwo ana ame aɖewo natsi agbe.—1 Mose 18:22-33; 2 Pet. 2:9.\n10 Nuteƒewɔla aɖewo tsi agbe. Wo dometɔ aɖewoe nye Rekab viwo, Etiopiatɔ Ebed-Melek, nyagblɔɖila Yeremiya kple Baruk si nye eƒe agbalẽŋlɔla. (Yer. 35:1-19; 39:15-18; 45:1-5) Ezekiel ƒe ŋutegaa ate ŋu ana míaƒo nya ta be ame siawo nɔ ‘hũ ɖem henɔ nu xam ɖe ŋunyɔnu siwo katã’ wɔm wonɔ le Yerusalem la ta. (Eze. 9:4) Hafi woava tsrɔ̃ dua la, anɔ eme be woɖee fia tso dzi me be yewolé fu nu vɔ̃ɖi eye yewolɔ̃ tadedeagu dzadzɛa, esiae na wokpɔ wo ta.\n11. Ame kawoe ŋutsu ade siwo lé ametsrɔ̃nu ɖe asi kple ŋutsu si lé agbalẽŋlɔnu ɖe asi la le tsitre ɖi na?\n11 Ðe wode dzesi nuteƒewɔla mawo ŋutɔŋutɔ na agbetsitsia? Nuŋlɔɖi aɖeke meli be Ezekiel loo alo nyagblɔɖila bubu aɖe tsa le Yerusalem dua me eye wòde dzesi ŋgonu na nuteƒewɔlawo ŋutɔŋutɔ o. Ekema edze ƒãa be Ezekiel ƒe ŋutegaa si nye nyagblɔɖi la ɖe nu si nɔ dzɔdzɔm le dziƒo si amegbetɔ mate ŋu akpɔ kple ŋku o la fia. Ŋutsu si lé agbalẽŋlɔnu ɖe asi kple ŋutsu ade siwo lé ametsrɔ̃nu ɖe asi siwo dze le ŋutegaa me la nye Yehowa ƒe gbɔgbɔmenuwɔwɔ wɔnuteƒe siwo le klalo ɣesiaɣi be yewoawɔ eƒe lɔlɔ̃nu. (Ps. 103:20, 21) Ðikeke mele eme o be Yehowa zã eƒe dɔlawo wotsrɔ̃ Yerusalem nɔla siwo mewɔ nuteƒe o la. Ðeko wòle abe ɖe wode dzesi ŋgonu na ame siwo ta woakpɔ la ene, eye esia na mawudɔlawo kpɔ egbɔ be yewometsrɔ̃ ame sia ame o.\nNu Kae Ezekiel Ƒe Ŋutegaa Fia Na Mí Egbea?\nNUFIAMEÐAKA 16A: Ðe Kristodukɔa Nye Kpɔɖeŋu Na Yerusalem Dua?\n12, 13. (a) Nu ka tae Yehowa do dziku ɖe Yerusalem ŋu, eye nu ka tae míate ŋu anɔ mɔ kpɔm be ado dziku ɖe xexe sia hã ŋu? (b) Ðe Kristodukɔa nye kpɔɖeŋu na Yerusalem si mewɔ nuteƒe o la? Ðe eme. (Kpɔ aɖaka si nye “Ðe Kristodukɔa Nye Kpɔɖeŋu Na Yerusalem Dua?”)\n12 Mawu ahe tsɔtsrɔ̃ aɖe si ɖeke mesɔ kpli o la avɛ le míaƒe ŋkekea me, eyae nye “xaxa gã si tɔgbi meva kpɔ tso xexea ƒe gɔmedzedze va se ɖe fifia o . . . eye etɔgbi megale vava ge ake o.” (Mat. 24:21) Esi míele nudzɔdzɔ vevi ma lalam la, biabia vevi aɖewo fɔ ɖe te: Ðe woakpɔ ame aɖewo ta? Ðe woade dzesi ame siwo tsɔa tadedeagu dzadzɛ naa Yehowa le mɔ aɖe nu be woatsi agbea? Le mɔ bubu nu la, ɖe nyagblɔɖi si ku ɖe ŋutsu si lé agbalẽŋlɔnu ɖe asi si Ezekiel kpɔ le ŋutega me la ava eme le míaƒe ŋkekea mea? Biabia etɔ̃ siawo katã ƒe ŋuɖoɖoe nye ɛ̃. Nu ka tae míeƒo nya ta alea? Be míanya la, na míagatrɔ ɖe ŋutega si Ezekiel kpɔ la ŋu.\n13 Èɖo ŋku nu si tae Yehowa do dziku ɖe blema Yerusalem ŋu vevie la dzia? Na míagalé ŋku ɖe Ezekiel 9:8, 9 ŋu kpɔ. (Xlẽe.) Esi Ezekiel nɔ vɔvɔ̃m be tsɔtsrɔ̃ si ava la ana ‘Israel ƒe ame susɔeawo katã’ natsrɔ̃ ta la, Yehowa ƒo nu tso susu ene siwo tae wòle ʋɔnua drɔ̃m ɖo la ŋu. Gbãa, dukɔa ƒe “vodada sɔ gbɔ ŋutɔ.” * Evelia, “ʋukɔkɔɖi yɔ” Yuda-nyigba dzi. Etɔ̃lia, “nu fitifiti wɔwɔ yɔ” Yerusalem si nye Yuda fiaɖuƒea ƒe fiadu la me fũu. Enelia, ameawo nɔ taflatse dom ɖe woƒe nuwɔnawo ta be Yehowa mele yewoƒe nu vɔ̃ɖi wɔwɔwo ‘kpɔm’ o. Ðe nya mawo meɖɔ ale si xexe sia si me agbe ƒaƒã, ŋutasesẽ, nu fitifiti wɔwɔ kple xɔsemanɔamesi bɔ ɖo wu la oa? Esi Yehowa “metrɔna” o ta la, nu si na wòdo dziku le dzɔdzɔenyenye me le Ezekiel ŋɔli la, ana wòagado dziku le míaƒe ŋkekea hã me. (Yak. 1:17; Mal. 3:6) Eya ta ele be míakpɔ mɔ be dɔ aɖe li si ŋutsu ade siwo lé ametsrɔ̃nu ɖe asi kple ŋutsu si lé agbalẽŋlɔnu ɖe asi la awɔ le míaƒe ŋkeke siawo hã me!\nEteƒe madidi o woade dɔ asi na ŋutsu ade siwo lé ametsrɔ̃nu ɖe asi la be woawɔ (Kpɔ Memama 12, 13)\n14, 15. Nu kawoe ɖee fia be Yehowa xlɔ̃a nu amewo do ŋgɔ hafi hea tsɔtsrɔ̃ vanɛ?\n14 Ke aleke Ezekiel ƒe ŋutega si nye nyagblɔɖi la ava eme egbea? Ne míetrɔ kpɔ ale si ŋutegaa va eme le blema la, míate ŋu anya nu si míakpɔ mɔ na fifia kple etsɔme siaa. Wo ya bu nu siwo teƒe míekpɔ kple esiwo teƒe míava kpɔ ne Ezekiel ƒe nyagblɔɖia va eme la dometɔ aɖewo ŋu kpɔ.\n15 Yehowa xlɔ̃a nu amewo do ŋgɔ hafi hea tsɔtsrɔ̃ vanɛ. Le agbalẽ sia ƒe Ta 11 lia me la, míekpɔe be Yehowa de dɔ asi na Ezekiel be wòanye ‘dzɔla ɖe Israel ƒe aƒe la nu.’ (Eze. 3:17-19) Tso ƒe 613 D.Y. dzi la, Ezekiel xlɔ̃ nu Israel-viwo eme kɔ tso tsɔtsrɔ̃ aɖe si nɔ aƒe tum la ŋu. Nyagblɔɖila bubu siwo nye Yesaya kple Yeremiya hã xlɔ̃ nu Yerusalem nɔlawo vevie tso afɔku si gbɔna la ŋu. (Yes. 39:6, 7; Yer. 25:8, 9, 11) Le míaƒe ŋkekea me la, Yehowa to Kristo dzi le amesiaminawo ƒe ƒuƒoƒo sue aɖe dzi tom le nuɖuɖu nam aƒemesubɔvi siwo tsɔa tadedeagu dzadzɛa naa Mawu, eye wogaxlɔ̃a nu amewo tso xaxa gã si le aƒe tum kabakaba la hã ŋu.—Mat. 24:45.\n16. Mí Yehowa ƒe amewoe dea dzesi ame siwo atsi agbe la? Ðe eme.\n16 Menye Yehowa subɔlawoe dea dzesi ŋgonu na ame siwo atsi agbe la o. Ðo ŋku edzi be womegblɔ na Ezekiel be eya ŋutɔ natsa le Yerusalem dua me eye wòade dzesi ame siwo atsi agbe la o. Le mɔ sia ke nu la, womede dɔ asi na Yehowa subɔla siwo li egbea be woade dzesi ame siwo dze na agbetsitsi la o. Ke boŋ míenye Kristo ƒe gbɔgbɔ me aƒemesubɔvi siwo si wode dɔe be míaɖe gbeƒã. Ne míeɖea gbeƒã Mawu Fiaɖuƒe ŋuti nya nyuia kutrikukutɔe eye míexlɔ̃a nu amewo be xexe sia le eƒe nuwuwu gogom la, ke míele eɖem fia be dɔ sia le vevie na mí. (Mat. 24:14; 28:18-20) Míetoa esia dzi kpena ɖe ame siwo si dzi nyui le la ŋu be woava tsɔ tadedeagu dzadzɛ ana Mawu.—1 Tim. 4:16.\nNUFIAMEÐAKA 16B: Le Hũ Ðem Hele Nu Xam, De Dzesi, Tsrɔ̃—Ɣekaɣie Eye Aleke?\n17. Nu kae wòle be ame siwo di be yewoatsi agbe la nawɔ fifia be woade dzesi wo le etsɔme?\n17 Ne ame aɖe di be yeatsi agbe le tsɔtsrɔ̃ si gbɔna me la, ke ele be wòaɖee afia fifia be xɔse le ye si. Abe ale si míekpɔe va yi ene la, ame siwo tsi agbe esi wotsrɔ̃ Yerusalem le ƒe 607 D.Y. me la, ɖee fia do ŋgɔ tso dzi me be yewolé fu nu vɔ̃ɖi eye yewolɔ̃ tadedeagu dzadzɛa. Nenemae wòle egbea hã. Hafi tsɔtsrɔ̃a nava la, ele be amewo naɖee afia tso dzi me be yewole “hũ ɖem hele nu xam” vevie le nu vɔ̃ɖi siwo le edzi yim le xexea me la ta. Eye mele be woaɣla woƒe seselelãmewo o, ke boŋ ele be woaɖee afia le woƒe nuƒoƒo kple nuwɔna me be yewolɔ̃ tadedeagu dzadzɛa. Aleke woawɔe? Ele be woawɔ ɖe gbeƒã si ɖem wole egbea la dzi, eye woayi edzi anɔ Kristotɔwo ƒe nɔnɔmewo ɖem fia, axɔ nyɔnyrɔ ɖe tsi me atsɔ aɖo kpe edzi be yewoɖe adzɔgbe na Yehowa, eye ele be woado alɔ Kristo nɔviwo nuteƒewɔwɔtɔe. (Eze. 9:4; Mat. 25:34-40; Ef. 4:22-24; 1 Pet. 3:21) Ame siwo nɔa agbe alea, siwo tso xaxa gã la ɖo eye wotsɔa tadedeagu dzadzɛ naa Mawu koe woade dzesii be wodze na agbetsitsi.\n18. (a) Aleke Yesu ade dzesi ame siwo dze la, eye ɣekaɣie wòawɔe? (b) Ðe wòahiã be woade dzesi amesiamina wɔnuteƒewoa? Ðe eme.\n18 Yesue ade dzesi amewo. Le Ezekiel ŋɔli la, wode dɔ asi na mawudɔlawo be woade dzesi nuteƒewɔlawo na agbetsitsi. Le míaƒe ŋkekea me la, ŋutsu si lé agbalẽŋlɔnu ɖe asi lae nye Yesu Kristo, ne ‘eva ɖo le eƒe ŋutikɔkɔe me’ be yeadrɔ̃ ʋɔnu dukɔwo katã. (Mat. 25:31-33) Yesu ava le xaxa gã la me, ne wotsrɔ̃ alakpasubɔsubɔhawo vɔ megbe. * Le ɣeyiɣi vevi sia me, hafi Armagedon-ʋaa nadze egɔme la, Yesu adrɔ̃ ʋɔnu amewo be wonye alẽwo alo gbɔ̃wo. Woadrɔ̃ ʋɔnu ame siwo nye “ameha gã” la me tɔwo alo ade dzesi wo be wonye alẽwo, si fia be ‘woayi ɖe agbe mavɔ me.’ (Nyaɖ. 7:9-14; Mat. 25:34-40, 46) Ke nu kae adzɔ ɖe amesiamina wɔnuteƒewo dzi? Mehiã be woade dzesi wo be woatsi agbe le Armagedon-ʋaa me o. Ke boŋ woatre wo nu zi mamlɛtɔ do ŋgɔ na woƒe ku loo alo hafi xaxa gã la nadze egɔme. Eye ɣeyiɣi aɖe hafi Armagedon-ʋaa nadze egɔme la, woafɔ wo dometɔ siwo gakpɔtɔ ɖe anyigba dzi la ɖe tsitre woayi dziƒo.—Nyaɖ. 7:1-3.\n19. Ame kawoe akpe ɖe Yesu ŋu woadrɔ̃ ʋɔnu xexe sia? (Kpɔ aɖaka si nye “Hũ Ðem Hele Nu Xam, De Dzesi, Tsrɔ̃—Ɣekaɣie Eye Aleke?”)\n19 Fia Yesu Kristo si le dziƒo kple eƒe dziƒoʋakɔawo adrɔ̃ ʋɔnu xexe sia. Le ŋutega si Ezekiel kpɔ me la, ŋutsu ade siwo lé ametsrɔ̃nu ɖe asi la medze amewo tsɔtsrɔ̃ gɔme o va se ɖe esime ame si do aklalawu la de dzesi ŋgonu na amewo vɔ. (Eze. 9:4-7) Nenema kee Yesu adrɔ̃ ʋɔnu dukɔwo katã me tɔwo eye wòade dzesi alẽawo na agbetsitsi. Azɔ le Armagedon-ʋaa me la, Yesu anɔ ŋgɔ na dziƒoʋakɔ siwo nye ametsrɔ̃lawo, siwo nye mawudɔla kɔkɔewo kple eƒe hatidziɖula ame 144,000 la woatsrɔ̃ xexe vɔ̃ɖi sia keŋkeŋ, eye woakpɔ ame siwo tsɔa tadedeagu dzadzɛ naa Mawu la ta woage ɖe xexe yeyea me.—Nyaɖ. 16:14-16; 19:11-21.\n20. Nufiame dedziƒoname kawoe le ŋutega si Ezekiel kpɔ ku ɖe ŋutsu si lé agbalẽŋlɔnu ɖe asi la me na mí?\n20 Ðe mele be míada akpe ɖe nufiame siwo dea dzi ƒo na ame siwo le ŋutega si Ezekiel kpɔ ku ɖe ŋutsu si lé agbalẽŋlɔnu ɖe asi la me ŋu ta oa! Míate ŋu aka ɖe edzi bliboe be Yehowa matsrɔ̃ ame dzɔdzɔewo kpe ɖe ame vɔ̃ɖiwo ŋu o. (Ps. 97:10) Míeva nya nu si wòle be míawɔ fifia ale be woade dzesi mí na agbetsitsi le etsɔme. Mí Yehowa subɔlawo míeɖoe kplikpaa be míaɖe gbeƒã nya nyuia ale si míate ŋui, eye míaxlɔ̃ nu ame siwo le hũ ɖem hele nu xam ɖe nu vɔ̃ɖi siwo le edzi yim le Satana ƒe xexea me la ta. Esia awɔe be míate ŋu akpe ɖe “ame siwo si dzi ƒe nɔnɔme nyui le hena agbe mavɔ kpɔkpɔ” la ŋu be woava wɔ ɖeka kpli mí míatsɔ tadedeagu dzadzɛ ana Mawu, eye woato esia dzi aɖee afia be yewodze be woade dzesi yewo ale be yewoava nɔ Mawu ƒe xexe yeye si le dzɔdzɔe la me.—Dɔw. 13:48.\n^ mm. 1 Woƒo nu tso ŋunyɔnu siwo nɔ edzi yim le gbedoxɔa me, si dze le ŋutega si Ezekiel kpɔ me la ŋu le agbalẽ sia ƒe Ta 5 lia me.\n^ mm. 13 Le numekuku aɖe ƒe nya nu la, Hebrigbe me nya si gɔme woɖe be “vodada” ate ŋu afia nu si “gbɔ eme.” Numekuku bubu gblɔ be nya sia nye nya si “wozãna koŋ le subɔsubɔnyawo me, eye zi geɖe la, wozãnɛ wòfiana agbe ƒaƒã nɔnɔ alo nu si nye nu vɔ̃ le Mawu ŋkume.”\n^ mm. 18 Edze ƒãa be Babilon Gã la tsɔtsrɔ̃ mefia be woatsrɔ̃ ame siwo le alakpasubɔsubɔhawo me la katã o. Ɣemaɣi la, hakplɔla aɖewo gɔ̃ hã agbe nu le alakpasubɔsubɔ gbɔ eye woagblɔ be yewomenɔ eme kpɔ o.—Zak. 13:3-6.\nAleke ŋutsu si Ezekiel kpɔ le ŋutegaa me si lé agbalẽŋlɔnu ɖe asi la na míekpɔe be Yehowa nye nublanuikpɔla?\nNu kae wòle be míawɔ fifia ale be woade dzesi mí na agbetsitsi?\nEsi míedzro ŋutsu si lé agbalẽŋlɔnu ɖe asi le ŋutega si Ezekiel kpɔ me vɔ la, nu kae nèɖo kplikpaa be yeawɔ?


Èɖo Ŋku Wo Dzia?—June 2014 | Nusɔsrɔ̃\nGbetakpɔxɔ—Tata Si Míesrɔ̃na | June 2014\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nƔekaɣie wowua Ŋutitotolẽvi la le blema le Nisan 14 lia dzi?\nBiblia gɔmeɖeɖe aɖewo gblɔ be woawu alẽvia “le fiẽ eveawo dome,” si nye esime xexea me le tsyɔtsyɔm alo le fiẽ me—si fia be woawu alẽvia le ɣeɖoto megbe esime viviti medo keŋkeŋ haɖe o. (2 Mose 12:6)—12/15, axa 18-19.\nBiblia me gɔmeɖose vevi kawoe akpe ɖe sɔhɛwo ŋu woawɔ nyametsotso nyuiwo?\nGɔmeɖose etɔ̃awoe nye (1) Di Fiaɖuƒe la kple Mawu ƒe dzɔdzɔenyenye gbã. (Mat. 6:19-34) (2) Kpɔ dzidzɔ le amewo subɔsubɔ me. (Dɔw. 20:35) (3) Subɔ Yehowa bliboe le wò sɔhɛme. (Nyagb. 12:1)—1/15, axa 19-20.\nSɔdola ene kawoe le du dzi tso ƒe 1914 me?\nYesu, si nye sɔ ɣi la dola ho henya Satana kple eƒe gbɔgbɔ vɔ̃wo ɖa le dziƒowo. Sɔ si biã hɛ̃ la kple edola tsi tre ɖi na aʋawɔwɔ siwo le nu gblẽm le amegbetɔƒomea ŋu. Sɔ yibɔ la kple edola le tsitre ɖi na dɔwuame. Sɔ si fu kpii la kple edola tsɔa dɔvɔ̃ wua ame miliɔn geɖewoe. (Nyaɖ. 6:2-8)—2/1, axa 6-7.\nƔekaɣie “Alẽvi la ƒe srɔ̃ɖeɖe la” aɖo? (Nyaɖ. 19:7)\nWoawɔ “Alẽvi la ƒe srɔ̃ɖeɖe la” ne Fia, Yesu Kristo wu eƒe aʋadziɖuɖu nu, si fia be, ne wotsrɔ̃ Babilon Gã la eye wowɔ Harmagedon-ʋa la vɔ megbe.—2/15, axa 10.\nSusu vevi kawo tae ƒe alafa gbãtɔ me Yudatɔwo “nɔ mɔkpɔkpɔ me” na Mesia la? (Luka 3:15)\nMímate ŋu agblɔ kple kakaɖedzi be gɔmesese si su mía si le Daniel ƒe nyagblɔɖi si ku ɖe Mesia ŋu la kee nɔ Yudatɔ siwo nɔ anyi le ƒe alafa gbãtɔ me la si o. (Dan. 9:24-27) Ke hã woanya se nya siwo mawudɔlaa gblɔ na alẽkplɔlaawo alo nya siwo nyɔnu nyagblɔɖila Hana gblɔ esime wòkpɔ vidzĩ Yesu le gbedoxɔa me. Ɣletivimefakala aɖewo hã va nɔ “Yudatɔwo ƒe fia si wodzi” la dim. (Mat. 2:1, 2) Emegbe Yohanes Amenyrɔɖetsimela la na amewo nya be Kristo la ado kpuie.—2/15, axa 26-27.\nNu kae míawɔ be míaƒe nyawo manye Ɛ̃ aganye Ao o? (2 Kor. 1:18)\nAte ŋu adzɔ be nɔnɔme siwo ŋu màte ŋu awɔ naneke le o nawɔe be nàgli ɖoɖo aɖe si nèwɔ kple ame aɖe ɣeaɖewoɣi. Gake ele be nàwɔ nu sia nu si nàte ŋui awɔ ŋugbe siwo nèdo alo nu si dzi nèlɔ̃ ɖo be yeawɔ la dzi.—3/15, axa 32.\nAleke nàwɔ aɖu amamaɖeɖenuwɔnawo kpɔkpɔ ƒe tetekpɔ dzi?\nAfɔɖeɖe etɔ̃e nye (1) Ne wò ŋku kli nu si anyɔ gbɔdɔdɔ ƒe dzodzro ɖe mewò la, ɖe ŋku ɖa kaba. (2) Dzɔ wò tamesusu ŋu to ale si nàna wò susu nanɔ nu siwo dze na kafukafu la ŋu eye nàdo gbe ɖa na Mawu. (3) Kpɔ wò zɔzɔme dzi to ale si nàƒo asa na film alo Internet dzi nyatakakadzraɖoƒe siwo amamaɖeɖenuwɔnawo le.—4/1, axa 10-12.\nNe Kristotɔ gblẽ eƒe ƒomea ɖi zɔ mɔ yi duta be yeawɔ dɔ akpɔ ga la, nu siwo womekpɔa mɔ na o kawoe tea ŋu dona tso eme?\nNe dzilawo kple wo viwo mele teƒe ɖeka o la, egblẽa nu le ɖeviawo ƒe seselelãme kple agbenɔnɔ ŋu. Ne wo dzilaa trɔ gbɔ la, medzɔa dzi na wo o. Ne srɔ̃tɔwo zɔ mɔ gblẽ wo srɔ̃wo ɖi la, wotea ŋu wɔa ahasi bɔbɔe.—4/15, axa 19-20.\nNu ka tae woŋea nu vlo wɔla siwo woklã ɖe ati ŋu la ƒe afɔwo?\nRomatɔwo wua nu vlo wɔla aɖewo to wo hehe ɖe ati ŋu me. Yudatɔwo bia be woaŋe nu vlo wɔla eve siwo woklã ɖe ati ŋu le Yesu xa la ƒe afɔwo. Esia ana wòasesẽ na wo be woagbɔ eye woaku kaba. Awɔe be womanɔ atia ŋuti ŋu nake ɖe wo dzi o. (5 Mose 21:22, 23)—5/1, axa 11.\nBiabia ene kawoe wòle be wòanɔ susu me na mí ne míele gbeƒã ɖem?\nAme ka ƒomevie mele nu ƒom na? Afi kae meke ɖe eŋu le? Ɣeyiɣi kae nye nyuitɔ si mayi amewo gbɔ? Aleke wòle be maƒo nu na wo?—5/15, axa 12-15.\nAme agbɔsɔsɔme ka gbegbee le kukum le atamanono ta?\nEwu ame 100,000,000 le ƒe alafa si va yi me. Fifia, eɖea ame siwo ade 6,000,000 ƒe agbe ɖa ƒe sia ƒe.—6/1, axa 3.\nÈɖo Ŋku Wo Dzia?—June 2014\n“Ðe Toƒe Dzɔdzɔe Na Wò Afɔwo” Ne Nàyi Ŋgɔ\nAleke Nàkpe Ðe Haxɔsetɔ Siwo Ƒe Srɔ̃ɖeɖe Me Gblẽ Ŋu?\n‘Lɔ̃ Yehowa Wò Mawu La’\n‘Lɔ̃ Hawòvi Abe Wò Ŋutɔ Ðokuiwò Ene’\nÐe Nèbua Amegbetɔwo Ƒe Gbɔdzɔgbɔdzɔwo Abe Ale Si Yehowa Bunɛ Enea?\nKpe Ðe Ame Bubuwo Ŋu Be Woawɔ Woƒe Ŋutete Katã\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2014\nGBETAKPƆXƆ—TATA SI MÍESRƆ̃NA June 2014


GBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mingrelian Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nNYATI aɖe si me nyawo bia nuwɔwɔ kpata la ƒe tanya yi ale: “Fiaɖuƒegbeƒãɖela Siwo Le Britain—Minyɔ!!” (Edze le Informant, * December 1937, London tɔ me) Eƒe tanya suea si ana ame nayi ŋugble me la gblɔ kpee be: “Míekpɔ Dzidziɖedzi Gobii Aɖeke Le Ƒe Ewo Me O.” Ƒe ewo ƒe subɔsubɔdɔ, si tso ƒe 1928 va ɖo ƒe 1937, ƒe akɔntabubu si dze le axa gbãtɔ la, ɖo kpe nya sia dzi.\nÐE MƆÐELAWO SƆ GBƆ AKPAA?\nNu kae wɔe be gbeadzisubɔsubɔdɔa megava nɔ afɔ tsɔm le Britain o? Edze abe “ave xoxoa” me koe hameawo gakpɔtɔ nɔ ene, elabena ale si nuwo nɔ tso gbe aɖe gbe ke la me koe wogalé ɖe asi. Tsɔ kpe ɖe eŋu la, alɔdzedɔwɔƒea tso nya me be mɔɖela 200 koe su na dɔwɔwɔ le anyigbamamaa me, eye wowɔa dɔ le anyigbamama saɖeagawo me, ke menye kple hamewo o. Eya ta alɔdzedɔwɔƒea gblɔ na ame siwo di be yewoawɔ mɔɖeɖedɔa be womakpɔ anyigbamama na wo le Britain o, eye wòde dzi ƒo na wo be woaɖasubɔ le Europa dukɔ bubuwo me. Nu si dze kafukafue nye be, mɔɖela geɖe ʋu le Britain yi dukɔwo abe France ene me, togbɔ be wo dometɔ aɖewo meɖu tu na gbea o, eye ɖewo mesee kura o hã.\n“NUWƆWƆ KPATA ƑE YƆYƆ AÐE”\nLe ƒe 1937 me la, Informant la ka bo gã aɖe na nɔviawo: Woaɖe gbeƒã gaƒoƒo miliɔn ɖeka le ƒe 1938 me! Woate ŋu aɖo bokanamea gbɔ bɔbɔe ne gbeƒãɖelawo ɖe gbeƒã gaƒoƒo 15 eye mɔɖelawo ɖe gbeƒã gaƒoƒo 110 ɣleti sia ɣleti. Wowɔ ɖoɖo hã be le ŋkeke aɖewo dzi la, woawɔ gaƒoƒo atɔ̃ le gbeadzi eye woawɔ tɔtrɔyiwo koŋ le kwasiɖa domedomewo le fiẽsiwo me.\nMɔɖela siwo me dzo nɔ la lé fɔ ɖe gbeadzisubɔsubɔdɔa ŋu\nGbetete ɖe gbeƒãɖeɖedɔa ƒe vevienyenye dzi alea do dzidzɔ na nɔvi geɖe. Hilda Padgett * si nɔ anyi ɣemaɣi gblɔ be: “Enye nuwɔwɔ kpata ƒe yɔyɔ aɖe si tso míaƒe dɔwɔƒegãa kple susu be woade dzo mía me ɖe dɔa ŋu. Mía dometɔ geɖe nɔ mɔ kpɔm nɛ vevie, eye nu nyui geɖe do tso eme.” Nɔvinyɔnu E. F. Wallis hã gblɔ be: “Gbe-ɖeka-gaƒoƒo-atɔ̃ ƒe ɖoɖoa de dzo mía me ŋutɔ! Dzidzɔ kae galolo wu esi míekpɔna ne míetsɔ ŋkeke blibowo wɔ dɔ na Aƒetɔ la? . . . Ðe nu tia kɔ na mí ne míegbɔ va aƒe mea? Ðewohĩ. Gake ɖe míekpɔa dzidzɔa? Nenema tututue!” Stephen Miller si nye ɖekakpui ɣemaɣi la kpɔ ale si gbegbe yɔyɔa bia nuwɔwɔ kpatae, eye wòtso ɖe dɔ ŋu. Edi be yeawɔ dɔa esime mɔnukpɔkpɔa gakpɔtɔ li nɛ! Eɖo ŋku edzi be gbeƒãɖelawo ƒe ƒuƒoƒowo doa gasɔ ɖaɖea gbeƒã ŋkeke blibowo, eye le dzomeŋɔli ƒe fiẽsiwo la, woƒoa nuƒo siwo wolé ɖe mɔ̃ dzi na amewo wosena. Wokpɔ gome le gbeƒãɖeɖe ƒe gbɔlɔlɔ siwo me wokplaa pepa siwo dzi woŋlɔ nu ɖo la me dzonɔamemetɔe, eye wona magazinewo le ablɔdziɖaseɖiɖidɔa me.\nWoto Informant la dzi tsɔ yɔyɔ bubu aɖe ɖo nɔviawo ŋkume be: “Míehiã na mɔɖela 1,000.” Wowɔ anyigbamamawo ŋuti ɖoɖo yeye be mɔɖelawo magaɖe ɖe vovo tso hameawo gbɔ o, ke boŋ woawɔ dɔ aduadu kpli wo, akpe asi ɖe wo ŋu ahatu wo ɖo. Nɔvinyɔnu Joyce Ellis (si nye Barber ƒomea me tɔ) gblɔ emegbe be: “Nɔvi geɖe va nyɔ le wo ɖokui me hekpɔe be ele be yewoawɔ mɔɖeɖedɔa.” Egblɔ kpee be: “Togbɔ be ƒe 13 koe mexɔ ɣemaɣi hã la, mɔɖeɖedɔae dzrom be mawɔ.” Eɖo eƒe taɖodzinua gbɔ le July 1940 me, esime wòxɔ ƒe 15. Peter, si va zu Joyce srɔ̃ emegbe la hã se “Yɔyɔa,” eye esia ʋãe “wòva nɔ mɔɖeɖedɔa wɔwɔ ŋu bum.” Le June 1940 me, esime wòxɔ ƒe 17 la, edo gasɔ kilometa 105 yi anyigbamama si wode asi nɛ le Scarborough la me hedze mɔɖeɖedɔa gɔme le afi ma.\nCyril Johnson kple srɔ̃a Kitty hã nɔ mɔɖela yeye siwo me ɖokuitsɔtsɔsavɔ ƒe gbɔgbɔ nɔ la dome. Wodzra woƒe aƒe kple nunɔamesiwo tsɔ do alɔ woƒe ɣeyiɣiawo katã ƒe subɔsubɔdɔa. Cyril ɖe asi le eƒe dɔwɔɖuia ŋu, eye le ɣleti ɖeka me la, wonɔ klalo be yewoadze mɔɖeɖedɔa gɔme. Egblɔ emegbe be: “Míenya nu si wɔm míenɔ. Míewɔe tso dzi me faa kple dzidzɔ.”\nMƆÐELAWO ƑE AƑEWO\nEsi mɔɖelawo ƒe xexlẽme nɔ dzidzim ɖe edzi ŋutɔ ta la, nɔvi siwo nɔ ŋgɔ xɔm la bu mɔ siwo dzi woato akpe ɖe mɔɖelawo ƒe ha gã si nɔ agbɔ sɔm ɖe edzi la ŋu. Nɔviŋutsu Jim Carr, si nye nutome subɔla (si woyɔna fifia be nutome sue dzikpɔla) le ƒe 1938 me la wɔ ɖe mɔfiame si nye be woaɖo mɔɖelawo ƒe aƒewo ɖe dugãwo me la dzi. Wode dzi ƒo na mɔɖelawo ƒe ƒuƒoƒowo be woanɔ teƒe ɖeka ahawɔ dɔ ɖekae kple susu be woaɖe gazazãwo dzi akpɔtɔ. Le Sheffield la, wohaya aƒe gã aɖe eye wotsɔe de nɔviŋutsu kpɔnuteƒe aɖe ƒe dzikpɔkpɔ te. Hame si nɔ nutoa me la dzɔ ga kple xɔmenuwo. Jim gblɔ emegbe be: “Ame sia ame kpe asi ɖe ɖoɖoa ŋu be wòadze edzi.” Mɔɖela veviedola ewo nɔ afi ma, eye wolé gbɔgbɔmedɔwo wɔwɔ ƒe ɖoɖo nyui me ɖe asi. “Wodzroa [ŋkekea ƒe] mawunyakpukpuia me ŋdi sia ŋdi le kplɔ̃ ŋu le ŋdinuɖuɣiwo,” eye “mɔɖelaawo yia woƒe anyigbamamawo me le dugã la ƒe teƒe vovovowo gbe sia gbe.”\nMɔɖelawo do bibibi hekpe asi ɖe gbeƒãɖeɖedɔa ŋu le Britain\nGbeƒãɖelawo kple mɔɖelawo siaa zɔ ɖe yɔyɔa dzi, si wɔe be woɖo gaƒoƒo miliɔn ɖeka ƒe bokanamea gbɔ le ƒe 1938 me. Akɔntabubuwo ɖee fia be wokpɔ dzidziɖedzi le gbeadzisubɔsubɔdɔa ƒe akpa vovovoawo katã me. Le ƒe atɔ̃ me la, gbeƒãɖela siwo nɔ Britain la dzi ɖe edzi teƒe etɔ̃ kloe. Ale si wogate gbe ɖe Fiaɖuƒegbeƒãɖeɖedɔa ƒe vevienyenye dzi la do ŋusẽ Yehowa ƒe amewo wodo dzi le aʋawɔɣi sesẽ si va le ƒe siwo kplɔe ɖo me la me.\nEgbea, mɔɖelawo ƒe xexlẽme gale dzidzim ɖe edzi le Britain esime Mawu ƒe Armagedon-ʋa la le aƒe tum. Wogakpɔ mɔɖelawo ƒe agbɔsɔsɔ yeyewo le ƒe ewo siwo va yi me, eye le October 2015 me la, woƒe xexlẽme de 13,224. Mɔɖela siawo nyae nyuie be nu nyuitɔ siwo ame ate ŋu awɔ le agbe me dometɔ ɖekae nye ɣeyiɣiawo katã ƒe subɔsubɔdɔa.\n^ mm. 3 Wova yɔe emegbe be Míaƒe Fiaɖuƒe Subɔsubɔdɔ.\n^ mm. 8 Nɔvinyɔnu Padgett ƒe agbemeŋutinya dze le October 1, 1995 ƒe Gbetakpɔxɔ me, axa 19-24.\nFiaɖuƒea Xɔ Ƒe 100 Vɔ